amanoisuno/poet huggingface dataset:
第九十四多子塔前頌 釋義青
於道無所證，方通萬法路。或明或暗行，不慎亦不護。月來松色寒，雲去青山露。今古天台橋，幾人能得度。
第九十五大陽玄旨頌 釋義青
輕輕人問玄中旨，便吐肝腸說與他。木人暗皺雙眉處，石女多言爭奈何。
第九十六德山上堂頌 釋義青
雙盲入暗路崎嶇，日落棲蘆暫得甦。爭似石人眠半夜，免教舜讓守休居。須知花綻非干木，無腳行時早觸途。昨朝風起長安道，元是崑崙進國圖。
第九十七投子月圓頌 釋義青
圓缺曾伸問老翁，石龜銜子引清風。昨朝木馬潭中過，踏出金烏半夜紅。
第九十八芭蕉拄杖頌 釋義青
有無今古兩重關，正眼禪人過者難。欲通大道長安路，莫聽崑崙敘往還。
第九十九浮山繡毬頌 釋義青
月裏無根草，山前枯木花。雁迴沙塞後，砧杵落誰家。
第一百浮山骨堆頌 釋義青
嫩草疏斜徑，山泉带碧流。文曾要渭水，列士恥莊周。
五位頌  其一 釋義青
正中偏，星河橫轉月明前。彩氣夜變天未曉，隱隱俱彰暗裏圓。
五位頌  其二 釋義青
偏中正，夜半天明羞自影。朦朦霧色辨何分，混然不落秦時鏡。
五位頌  其三 釋義青
正中來，火裏金鷄坐鳳臺。玄路倚空通脈上，披雲烏道出塵埃。
五位頌  其四 釋義青
兼中至，雪刃籠身不回避。天然猛將兩不傷，暗裏全施善周備。
五位頌  其五 釋義青
兼中到，解走之人不觸道。一般拈掇與君殊，不落是非方始妙。
偶成 程顥
雲淡風輕近午天，望花隨柳過前川。旁人不識予心樂，將謂偷閑學少年。
游鄠山詩十二首 白雲道中 程顥
吏身拘絆同疏屬，俗眼塵昏甚瞽矇。辜負終南好泉石，一年一度到山中。
游鄠山詩十二首 馬上偶成 程顥
身勞無補公家事，心冗空令學業衰。世路嶮巇功業遠，未能歸去不男兒。
游鄠山詩十二首 遊紫閣山 程顥
仙掌遠相招，縈紆渡石橋。瞑雲生澗底，寒雨下山腰。樹色千層亂，天形一罅遙。吏紛難久駐，回首羡漁樵。
游鄠山詩十二首 獼猴 程顥
聞說獼猴性頗靈，相車來便滿山迎。鞭羸到此何曾見，始覺毛蟲更世情。
髙觀谷 程顥
轟雷疊鼓響前峰，來自彤雲翠藹中。洞壑積陰成氣象，鬼神憑暗弄威風。噴崖雨露千尋濕，落石珠璣萬顆紅。縱有虬龍難駐足，還應不是旱時功。
草堂 程顥
參差臺殿綠雲中，四面篔簹一徑通。曾讀華陽真誥上，神仙居在碧琳宫。
草堂 長嘯巖中得冰以石敲餐甚佳 程顥
車倦人煩渴思長，巖中冰片玉成方。老仙笑我塵勞久，乞與雲膏洗俗腸。
草堂 游重雲 程顥
久厭塵籠萬慮昏，喜尋泉石暫清神。目勞足倦深山裏，猶勝低睂對俗人。
草堂 長嘯洞北回望大頂如列屏幛比到山前却不見蓋爲仙掌所蔽 程顥
行盡重雲幾曲山，回頭方見碧峰寒。天將仙掌都遮斷，元恐塵中俗眼看。
草堂 凌霄三峰 程顥
長嘯巖東古寺前，三峰相倚勢相連。偶逢雲静得見日，若有路通須近天。陰吹響雷生谷底，老松如箸見崖顛。結根不得居平地，猶與蓮花遠比肩。
草堂 雲際山 程顥
南藥東邊白閣西，登臨身共白雲齊。上方頂上朝來望，陡覺羣峰四面低。
草堂 下山偶成 程顥
襟裾三日絕塵埃，欲上籃輿首重迴。不是吾儒本經濟，等閑爭肯出山來。
是遊也得小松黄楊各四本植於公署之西窗戲作五絕呈邑令張寺丞  其一 程顥
中春時節百花明，何必繁絃列管聲。借問近郊行樂地，潢溪山水照人清。
是遊也得小松黄楊各四本植於公署之西窗戲作五絕呈邑令張寺丞  其二 程顥
心閑不爲管絃樂，道勝豈因名利榮。莫謂冗官難自適，暇時還得肆游行。
是遊也得小松黄楊各四本植於公署之西窗戲作五絕呈邑令張寺丞  其三 程顥
功名不是關心事，富貴由來自有天。任是榷酤虧課利，不過抽得俸中錢。
是遊也得小松黄楊各四本植於公署之西窗戲作五絕呈邑令張寺丞  其四 程顥
有生得遇唐虞聖，爲政仍逢守令賢。縱得無能閑主簿，嬉遊不負艶陽天。
是遊也得小松黄楊各四本植於公署之西窗戲作五絕呈邑令張寺丞  其五 程顥
獄訟已聞冤滯雪，田農還喜土膏勻。只應野叟猶相笑，不與溪山作主人。
春雪 程顥
二月將臨尾，羣陰久退潜。只知桃李艶，何復雪霜嫌。密霰仍先集，飄霙忽散霑。帯風成料峭，和雨作亷纖。江漢初彌望，珠璣亦間兼。片痕才著瓦，斜勢漸穿簾。鳥化遼城鶴，途鋪越女縑。落英時鬭舞，飛絮或同黏。直把瓊瑶比，誰疑鵠鷺撏。透肌錐共利，洒面刅爭銛。寒怯開闈賞，光凝伴月覘。價增樵市炭，興入酒家帘。駐足銀粧履，昂頭玉裹髯。如何欺煦律，重復困窮閻。薪乏經朝備，衣因恃暖拈。擷芳游女恨，憂歲老農占。惜竹頻敲葉，愁花旋覆苫。失權悲太皥，助虐有飛亷。驟降初疑勇，旋消亦訝謙。朔雲雖借便，水后可無厭。縱任陰靈巧，難令木氣殱。寒威徒自奮，春氣亦時添。積勢方平壠，澌流已墜簷。暗空猶沓沓，近地即佔佔。遠水難遮面，髙峰不裹尖。著墻聊畫粉，蓋地豈成鹽。紈扇驚塵曀，崑崗認火炎。端來薦融釋，空復助洳漸。積潤終滋嫩，驚雷亦震淹。東君莫惆悵，杲日待重瞻。
晚春 程顥
人生百年永，光景我逾半。中間幾悲歡，况復多聚散。青陽變晚春，弱條成老榦。不爲時節驚，把酒欲誰勸。
桃花菊 程顥
仙人紺髪粉紅腮，近自武陵源上來。不比常花羞晚發，故將春色待秋開。存留金蘂天偏與，漏泄春香衆始猜。兼得佳名共堅節，曉霜還獨對樓臺。
早寒 程顥
一夜威霜特地嚴，朝來寒氣入書簾。乍須火暖親爐獸，初覺冰澌結硯蟾。敗葉卷風輕蔌蔌，遠峰經曉静尖尖。出門未要貂狐燠，且著輕裘次第添。
新晴野步  其一 程顥
青帝方成萬物春，如何滛雨害芳晨。乞求共指雲間日，悔恨輕嫌陌上塵。消盡風威猶料峭，放開山色已嶙峋。燕遊莫道王孫樂，亦有羲皇更上人。
新晴野步  其二 程顥
陰曀消除六幕寛，嬉遊何事我心閑。鳥聲人意融和候，草色花芳杳藹間。水底斷霞光出岸，雲頭斜日影銜山。緣情若論詩家興，却恐騷人合厚顔。
西湖 程顥
潩水橋邊鴨子陂，樓臺只在郡城西。煙波乍見心先快，島嶼將尋路欲迷。盡日無風横舴艋，有時經雨飲虹霓。如何咫尺塵埃地，能使遊人意不齊。
環翠亭 程顥
城居不見萬山重，因起髙亭破遠空。虚曠直疑天宇外，周旋如在畫屏中。凝嵐散藹層層出，削玉排青面面同。暫得登臨已忘去，四時佳致屬賢公。
中秋月 程顥
雲静好風吹，清光溢四垂。金行方盛日，陰魄正中時。彷彿窺瑶闕，分明露桂枝。遴英同醉賞，誰復歎官覉。
象戲 程顥
大都博奕皆戲劇，象戲翻能學用兵。車馬尚存周戰法，偏裨兼備漢官名。中權八面將軍重，河外尖斜步卒輕。却凭紋楸聊自笑，雄如劉項亦閑爭。
九日訪張子直承出看花戲書學舍五首  其一 程顥
平日邀相見，過門又不逢。貪隨看花伴，應笑我龍鍾。
九日訪張子直承出看花戲書學舍五首  其二 程顥
須知春色醲於酒，醉得遊人意自狂。直使華顛老公子，看花爭入少年場。
九日訪張子直承出看花戲書學舍五首  其三 程顥
貪花自是少年事，沉酒定嫌醒者非。顧我疏慵老山野，却騎歸馬背斜暉。
九日訪張子直承出看花戲書學舍五首  其四 程顥
下馬問老僕，言公賞花去。只在近園中，業深不知處。
九日訪張子直承出看花戲書學舍五首  其五 程顥
桃李飄零杏子青，滿城車馬響春霆。就中得意張公子，十日花前醉不醒。
贈王求甫鐵如意 程顥
妖言莫信傳張惡，虚氣休將碎唾壺。借問閑窗静狐背，何如爭勝擊珊瑚。
送吕晦叔赴河陽 程顥
曉日都門颭斾旌，晚風鐃吹入三城。知公再爲蒼生起，不是尋常刺史行。
贈司馬君實 程顥
二龍閑卧洛波清，今日都門獨餞行。願得賢人均出處，始知深意在蒼生。
陪陸子履遊白石萬固 程顥
條山蒼蒼河流黄，中蒲形勢天下彊。帝得賢侯殿一方，四年不更慰民望。元豐戊午季春月，上心閔雨愁黎蒼。使車四出走羣望，我亦奉命來侯疆。情誠感格天意順，詔書才下雨已霶。病麥還青禾出土，野農鼓舞歌君王。故人相見不道舊，爲雨歡喜殊未央。聖主寛憂小臣樂，自可放蕩舒胸腸。白石萬固皆勝地，主人爲我攜壺觴。况逢佳日俗所尚，車馬未曉填康莊。扶提十里雜老幼，迤邐千騎明戈槍。初聽鳴鐃入青靄，漸見朱斾輝朝陽。遨頭自是謝康樂，後乘獨慚元漫郎。侯來雖知有賓客，衆喜更爲將豐穰。臨溪坐石遍巖谷，幽處往往聞絲簧。山光似迎好客動，日景定爲遊人長。乘髙望遠興不盡，戀戀不知歧路忙。人生汨没苦百態，得此樂事真難常。我辭佳境已惆悵，侯亦那得久此鄉。他時會合重相語，辜負泉石何能忘。
戲題 程顥
曾是去年賞春日，春光過了又逡巡。却是去年春自去，我心依舊去年春。
題淮南寺 程顥
南去北來休便休，白蘋吹盡楚江秋。道人不是悲秋客，一任晚山相對愁。
和家君早寒之什 程顥
滿地清霜結曉寒，平明飛霰洒柴關。乍憑酒力温肌骨，陡覺風威著面顔。閭里相呼泥北戶，牛羊收牧下前山。急須趁日藏薪炭，凍後髙枝不易攀。
和詠草 程顥
漸覺東皇意思勻，陳根初動夜來新。忽驚平地有輕綠，已蓋六街無舊塵。莫爲枯榮吟野草，且憐愁醉柅香輪。詩人空怨王孫遠，極目萋萋又一春。
和邵堯夫打乖吟二首  其一 程顥
打乖非是要安身，道大方能混世塵。陋巷一生顔氏樂，清風千古伯夷貧。客求墨妙多攜卷，天爲詩豪剩借春。儘把笑談親俗子，德容猶足慰鄉人。
和邵堯夫打乖吟二首  其二 程顥
聖賢事業本經綸，肯爲巢由繼後塵。三幣未回伊尹志，萬鍾難換子輿貧。且因經世藏千古，已占西軒度十春。時止時行皆有命，先生不是打乖人。
和堯夫首尾吟 程顥
先生非是愛吟詩，爲要形容至樂時。醉裏乾坤都寓物，閑來風月更輸誰。死生有命人何與，消長隨時我不悲。直到希夷無事處，先生非是愛吟詩。
和堯夫西街之什二首  其一 程顥
先生相與賞西街，小子親攜几杖來。行次毎容參劇論，坐隅還許侍餘杯。檻前流水心同樂，林外青山眼重開。時泰身閑難兩得，直須乘興數追陪。
和堯夫西街之什二首  其二 程顥
先生髙蹈隱西街，風月猶牽賦詠才。暫到鄰家賞池舘，便將佳句寫瓊瑰。壯圖已譲心先快，劇韻仍降字占挼。只有一條誇大甚，水邊曾未兩三杯。
遊月陂 程顥
月陂堤上四徘徊，北有中天百尺臺。萬物已隨秋氣改，一鐏聊爲晚凉開。水心雲影閑相照，林下泉聲静自來。世事無端何足計，但逢佳日約重陪。
秋日偶成二首  其一 程顥
寥寥天氣已髙秋，更倚凌虚百尺樓。世上利名羣蠛蠓，古來興廢幾浮漚。退居陋巷顔回樂，不見長安李白愁。兩事到頭須有得，我心處處自優游。
秋日偶成二首  其二 程顥
閑來無事不從容，睡覺東窗日已紅。萬物静觀皆自得，四時佳興與人同。道通天地有形外，思入風雲變態中。富貴不滛貧賤樂，男兒到此是豪雄。
代少卿和王宣徽遊崇福宫 程顥
睿祖開真宇，祥光下紫微。威容凝粹穆，仙仗儼周圍。嗣聖嚴追奉，神遊遂此歸。冕旒臨秘殿，天日照西畿。朱鳯銜星蓋，清童護玉衣。鶴笙鳴遠吹，珠蘂弄晴暉。瑶草春常在，瓊霜曉未晞。木文靈像出，太一醴泉飛。醮夕思飊馭，香晨望絳闈。衰遲愧宫職，蕭洒自忘機。
和王安之五首 小園 程顥
閒坊西曲奉常家，景物天然占一窳。恰似庾園基址小，全勝浥澗路途賖。知君陋巷心猶樂，比我僑居事已誇。且喜杖藜相過易，隔牆無用少游車。
和王安之五首 野軒 程顥
誰憐大第多奇景，自愛貧家有古風。會向紅塵生野思，始知泉石在胸中。
和王安之五首 汙亭 程顥
強潔猶來真有爲，好髙安得是無心。汙亭妙旨君須會，物我何争事莫侵。
和王安之五首 藥軒 程顥
嚢中數味應千種，砌下栽苗過百名。好是微風入庭户，清香交送滿檐楹。
晚暉亭 程顥
亭下花光春正好，亭頭山色晚尤佳。欲知剩占清風處，思順街東第一家。
和花菴 程顥
得意即爲適，種花非貴多。一區才丈席，滿目自雲蘿。静聽禽聲樂，閑招月色過。期公在康濟，終奈此情何。
子直示以新詩一軸偶爲四韻奉謝 程顥
治劇君能佚，居閑我更慵。自惟降藻麗，不解斷舂容。寡和知高唱，深情見古風。静吟梁甫意，真似卧隆中。
和諸公梅臺 程顥
急須乘興賞春英，莫待空枝謾寄聲。淑景暖風前日事，淡雲微雨此時情。
後一日再和 程顥
常勸嬉遊須及辰，莫辭巾屨染埃塵。秪應風雨梅臺上，已減前時一半春。
郊行即事 程顥
芳原綠野恣行時，春入遥山碧四圍。興逐亂紅穿柳巷，困臨流水坐苔磯。莫辭盞酒十分醉，秪恐風花一片飛。况是清明好天氣，不妨游衍莫忘歸。
春日江上 程顥
新蒲嫩柳滿汀洲，春入漁舟一棹浮。雲幕倒遮天外日，風帘輕颺竹間樓。望窮遠岫微茫見，興逐歸槎汗漫游。不畏蛟螭起波浪，却憐清泚向東流。
下白徑嶺先寄孔周翰郎中 程顥
驟經微雨過芳郊，轉覺長河氣象豪。歸騎已登吳坂峻，飛雲猶認華山髙。門前岐路通西國，城上樓臺壓巨濤。欲問甘棠舊風化，主人邀客醉香醪。
盆荷二首  其一 程顥
庭下竹青青，盆荷水面平。誰言無遠趣，自覺有餘清。影倒假山翠，波光朝日明。漣漪尤綠淨，凉吹夜來生。
盆荷二首  其二 程顥
衡茅岑寂掩柴關，庭下蕭疏竹數竿。狹地難容大池沼，淺盆聊作小波瀾。澄澄皓月供宵影，瑟瑟凉風助曉寒。不校蹄涔與滄海，未知清興有誰安。
陳公廙園修禊事席上賦 程顥
盛集蘭亭舊，風流洛社今。坐中無俗客，水曲有清音。香篆來還去，花枝泛復沉。未須愁日暮，天際是輕陰。
酬韓持國資政湖上獨酌見贈 程顥
對花酌酒公能樂，飯糗羮藜我自貧。若語至誠無內外，却應分别更迷真。
哭張子厚先生 程顥
歎息斯文約共修，如何夫子便長休。山東無復蒼生望，西土誰共後學求。千古聲名聯棣萼，二年零落去山丘。寢門慟哭知何限，豈獨交親念舊游。
夏 程顥
百葉盆榴照眼明，桐陰初密暑猶清。深深重幕度香縷，寂寂高堂聞燕聲。
秋 程顥
洗滌炎埃宿雨晴，井梧一葉報秋聲。氣從緹室葭莩起，風向白蘋洲渚生。
睢陽五老圖 程顥
大道剛明孰肯閑，拳拳心志尚遺冠。飯蔬飲水時行樂，定禮刪詩國建桓。終身戀闕存忠厚，薄味供先表蹇寒。鴻鈞幸得循清運，餘烈憑人仔細看。
句 程顥
中心如自固，外物豈能遷。
謝客 羅善同
風爭漢雲歸碧洞，月高涼露返蒼巖。乾坤萬里明如鏡，輕輦遙遙倩鶴驂。
卧龍雪 沈遼
錯落卧龍雪，近春殊未消。庭前玉札碎，竹裏鈆華飄。陽氣在幽壤，輕寒生泬漻。城中清酪熟，歌吹上岧嶤。
寄陸九 沈遼
賀老湖邊春水生，野陽浮動北風輕。天邊重鬭歌筦響，鑑裏綵舟金翠明。大抵盛時須著意，要知吾輩未忘情。君如彦道能懷帽，便逐輕帆作此行。
和穎叔西園春宴 沈遼
閑居喜遊覽，嘯詠待春風。春風來無逆，濳將羣卉通。卧龍形勝地，矢{羊高}鑑湖中。府寺壓山起，亭臺儼穹崇。幽翮弄新儔，夭葩散珍叢。弱柳不勝姸，修烟杳蒙蘢。太守樂邦人，縱觀迨時豐。天邊振簫瑟，縹渺大鼇宫。遊人競行樂，十里畫羅紅。金繡不誇富，隨珠巧玲瓏。眄睞鬭舟劇，歡呼金鼓雄。躊躇水中巧，公子射琱弓。神技窮怪變，舞衣事雍容。草樹日欣欣，笑語咸嗈嗈。念此駘蕩節，衆樂兹無窮。吾昔事冶遊，浚都盛朋從。邇來翻澹泊，白髪成衰翁。欲進一樽酒，坐來還無悰。追懷少年趣，那知化人功。慷慨芳樹下，日斜萬人空。喧呼趣歸馭，璧月生簾櫳。
和穎叔蓬萊閣 沈遼
海上仙山豪，泛泛隨狂潮。仙人毒其危，禺强資巨鼇。澒洞絕世紛，於焉樂逍遙。長年誓不死，玉觀何岧嶤。麻姑朝按行，洪崖莫相招。宴勞酌瓊液，獻酬肯相饒。月裏振金珮，風前吹玉簫。至真遊樂地，世俗風波遙。我本丘壑人，居然厭煩囂。步此重閣峻，仙意何飄飄。下視照湖春，浩蕩生波濤。愛兹爲中峙，想可娛洪髙。蕭灑紫霞衣，淡泊顔氏瓢。聊樂白駒影，軒裳真𣙢牢。賀老久不作，吾方餌金膏。輕身化羽翼，把袂窮丹霄。
望海亭 沈遼
平昔懷壯觀，欲浮滄海遊。乖暌未即去，歎恨成淹留。縱步越山頂，危亭停斗牛。顧視東北軒，烟雲莽浮浮。氣象凌萬有，心膽森相投。暫欣區霧明，三江如带流。信哉天地大，蕩蕩難爲侔。迤邐睨山川，微茫使人愁。春曉看晴旭，秋宵懸玉鈎。未遂逢海若，空然想蓬丘。老氏患有身，安得六翮修。終期赤松輩，敖蕩成蛟虬。
秦望閣 沈遼
秦王昔東狩，猖狂慕長生。訾黄杳不下，空山獨含情。瞻彼萬仞勢，强兹千載名。居然作南屏，翠影臨重城。伊昔賢太守，樂此烟雲輕。憑髙結華構，顯敞資神明。後來宅此地，决訟休羣氓。仰止鎮靜姿，仁心繇是閎。東州七萬井，利病隨時平。百姓望太守，雲間引雙旌。政成宴賓從，籩豆陳前楹。上下此相樂，於焉歌太寧。眄想仲蔚隱，聿懷安石清。荒湛焉用戒，終想愧崢嶸。
贈桃源大師還剡 沈遼
金庭昔相會，我髪才勝冠。長嘯望海嶠，志懷九霄丹。道人方少壯，談笑昇仙壇。一别支一載，流年劇飛翰。韋布早相誤，多病甘衰殘。道人自怡悅，形神愈堅完。訪我吳山陽，相顧生驚歎。使我負愧恥，終身謝仙官。猶欣被闇黮，得與世路寛。若逢羡門老，爲余假青鸞。
送智印師還會稽 沈遼
窮居謝世事，浩蕩如孤雲。生計委夢幻，焉能履紛紛。上人遠來過，髙談紓所聞。天上曼陀華，吾知悅清芬。至理有神仙，會爲貝多文。法力浩無邊，諒能抗三軍。鼎新布金地，檀施咸訢訢。翩然揖歸袂，吾固殊其羣。浮杯渡天塹，歸路稽山垠。昨夜一尺雪，佳氣生鋤耘。擁毳可待飽，尚應事高薫。後會復何時，相望此江濆。吾已與心約，行當宅榆枌。他年白蓮會，何慚張隱名。
禪老閣 沈遼
少年尚淵默，偃仰事詩書。端然忘緼藉，乃欲尋榮途。一辱未知補，三獻何其愚。深中雅有趣，寧終渾泥塗。用物必傷已，誓將老江湖。在人既少與，於此固何誅。賞心不期侈，澹泊自有餘。儻逢安石輩，知余爲善謨。
春日中和堂 沈遼
春風何處來，婉婉不暫停。芳林二三月，赤白鬭敷榮。我念造化始，有誰主其平。天地不相干，世人强經營。陽光肆燠沐，幽禽弄和聲。春風迎我笑，宛轉入軒楹。雖非少年客，感事豈忘情。拂拭久懸榻，開簾敞髙明。衰病無可樂，聊兹寄平生。彭殤付一夢，吾已能逃名。
寄題僧榮妙勝齋 沈遼
婉婉江記室，故廬在西陵。疇昔文雅地，何年鐘梵興。越江下朝海，門前紺波騰。蒼茫夢筆事，誰似畫橋稱。世道久蒙昧，至人絕勾繩。名存誰有實，身往復奚憑。萬生着動靜，其初匪云應。紛然競其趣，自知遠真乘。上人學智者，髙談信能承。知以妙爲勝，新題敞相仍。色相不足誇，是境方清澄。行期授記誨，爲我比然燈。
送師說兄弟西歸 沈遼
逍遙卧山館，久已謝勞生。春和不與較，安得駐君行。昔會殊可樂，今歸豈忘情。所樂去如掃，有情紛若縈。引領望河橋，雙舟鮮且輕。揚州看紅藥，雎邊弄朱櫻。頻羡君此遊，夢寐過吳城。誰知一感别，聊復亂吾清。
讀酈生傳 沈遼
秦人被塗炭，酈生自清狂。暴吏不得加，髙懷信旁洋。山東赤龍長，興嘯取功名。馮軾下全齊，其身先就烹。古人不輕死，何嘗貴其生。顧已有所造，二途皆一征。有誰憐是翁，欲以身狥榮。未卒杯酒樂，蒼茫禍來嬰。所懷奄不救，焉如監門清。乃知謬厝置，視世已皆輕。死者良可歎，世俗方營營。至仁吾所師，但欲窮山耕。
觀金沙花有感 沈遼
夭艷迎人意欲迷，不言正是怨深時。愁腸百端不堪續，惆悵年年開向誰。
贈有道者 沈遼
昔吾知養生，始自皇人經。其說乃浩博，隱奥通神靈。錦囊固申行，夢寐嗟沉冥。十年不一開，未甘遂遺形。矯矯髙平生，真訣炳丹青。要妙不在多，一言如發硎。使人久滯念，霍如病已醒。豈徒固衰朽，且將延百齡。我雖欲亟試，未能廣娉婷。明年走浚上，要當宅重扃。信如君所說，誓將鄙心銘。爲報不易言，髙山柏亭亭。
留題廣教安素堂 沈遼
佛舍靜不喧，求心知有趣。誰言幽人迹，寂寥爲善住。太師說法地，何爲號安素。安得此粗言，令人起驚悟。既不起滅定，宜已墮諸數。不說福德多，冥冥知正度。念復□饒益，能仁起兹護。獨示毉王功，豈爲有生故。伊音究法樂，清言對芳樹。何日敝廬歸，過汝窮朝暮。
贈王伯虎 沈遼
盛暑劇焚燎，深林稱幽棲。衰殘不勝事，遂得休天倪。重關人響絕，憫默與時違。慨念百年樂，誓將老鋤犁。吾子造府戟，勤拳苦攀躋。迺欲强訪我，清言相與稽。君方事軒冕，我乃樂山溪。所向適殊途，安得問軏輗。要我有所賦，將報錦與綈。病思何足云，有愧測海蠡。
七月五日立秋初夜觀月 沈遼
酷暑殊未却，微風初夜清。徘徊中庭步，復賞月華明。物色豈驟變，人情自先驚。長林最蕭灑，瑟瑟戰秋聲。野心獨怡懌，念此歲月征。聊持一樽酒，憑几坐南楹。
七月十日天陰 沈遼
江海積陰地，浮雲朝莫生。秋來不爲雨，庭戶含孤清。南方八九月，殘暑尚未平。大火正西流，迺得逃炎蒸。衰柳弄金飇，幽蟬咽復鳴。漸欣泉石趣，已厭葛衣輕。夙昔抱幽志，何心守硜硜。已能閉諸外，無憂人事縈。
將去錢塘望烏峰有感 沈遼
海燕謝故巢，明年復來棲。遊人去故里，飄飄困東西。三年豈云遠，往往遂乖睽。猶如水中木，那得有定稽。青山爲無聊，野水含悽悽。人生百年樂，中復失故蹊。悲歌夜半清，收涙不可啼。深愧社中翁，生死守一谿。無榮安得辱，萬事皆可齊。吾性樂幽閑，未遂親鋤犁。爲約平生遊，終不爲世迷。箕潁有夙心，老將守田畦。
送榮叔歸蕭山 沈遼
疇昔來會稽，浮舟出江隄。蒼茫望津道，隱隱辟招提。虚氣發峻嶺，疑有至人棲。龍象兹擁衛，羣木皆萋萋。吾家浮屠老，早歲離煩迷。持律破三業，悟道臻淵倪。法網覆衆生，一念絕町畦。戒刀割大葷，水陸無象犀。凡物有極勢，固難叙階梯。兀然被衣裓，誰能判金泥。六時宣法音，萬生荷提攜。愚人本無識，有識自難稽。如我解所說，安可議東西。稽首送歸馭，信美舊山蹊。
留題榮師妙勝齋 沈遼
萬生托鈞播，美好皆因人。公能以妙勝，有趣即爲真。儼雅翠山聳，參差芳草新。欲知閑客意，亦以勝吾身。
寄昭慶闍黎 沈遼
二年客江漢，不知春與秋。東來望吳越，歷記昔時遊。蕭山江水西，萬屋白雲迷。地勢既灑落，家家臨水隄。中有一大士，法與天台齊。至行通神明，多果無階梯。吾昔屢入室，遂能離筌蹄。誰言似金粟，真已謝荆溪。憫憫强冠带，悠悠恨乖暌。仍作趙魏行，何年造幽棲。臨風一問訊，深已愧提撕。
過揚子望金山懷南屏師 沈遼
滄溟有餘力，揚子生狂瀾。素秋將西渡，竚立成盤桓。吾豈懷土人，苦厭世事艱。自念從此去，何時復丘樊。
觀蕉葉二首  其一 沈遼
春陰薄薄壓輕寒，朱檻無聊愁夢殘。唯有庭蕉會人意，芳心欲展復微攢。
觀蕉葉二首  其二 沈遼
憶昔紅蕉狼籍時，玉人攜手淚沾衣。今日芳心爲誰展，天邊怊悵未成歸。
登澧陽樓 沈遼
眇眇江湘萬里平，夕陽明處楚山横。已知多病催生計，那爲青春感客情。牢落不如孤鶴羽，支離何慕古人名。追懷年少區區意，還似西軒一夢驚。
殘花 沈遼
忽忽春已老，强行芳樹邊。不能驚白髪，何用惜流年。殘紅不可擷，復畏青條折。榮落終歲事，何心翻惙惙。
寄才仲 沈遼
陶令在彭澤，放懷天壤間。横江三百里，往往向廬山。多尋簡寂醉，時訪遠公閑。不復顧吏迹，世人指爲頑。公子負文華，少年成青綸。風流不屑俗，爲邑得星灣。節節香爐峰，據案見蒼顔。何勞事舟楫，緩步可躋攀。形骸付物外，勿使人事關。巖壑髙世人，有誰偕往還。新篇定盈軸，佳句不可刪。南風儻乘寄，誠足慰衰孱。
寄南屏師 沈遼
庭柳日衰落，已聽暮蟬吟。吾州西郭外，誰感故人心。卧病觀元化，悠悠信難諶。不爲物所遷，固知幽趣深。情來念不淺，道喪理亦沉。相望五千里，江漢水涔涔。神遊不可到，短夢安能尋。不如東歸翼，華髪滿瑤簪。
綠髪 沈遼
少年愛綠髪，櫛沐對春時。多病久衰瘁，感事還成悲。昔人寧非我，我意顧何知。不須下照水，始識無生岐。
釣魚 沈遼
池上獨垂釣，日斜含夕陰。游魚方適意，微我亦無心。投竿乃有獲，顧女猶顛擲。脫鈎捨之去，我與女偕適。
澧州水 沈遼
火行厭袢溽，陰雨重爲沴。時序亦已僣，衰羸頓知敝。蒼茫洞庭上，五江劇奔逝。民阽爲魚憂，浮桴具生計。吾迺羈旅人，髙軒俯東勢。攜持顧未免，仁心安所濟。冒軼瓜瓠區，平原信容裔。池荷失清賞，流萍蕩階砌。咨嗟竹窗卧，凄風振衣袂。欲謀一觴樂，幸來豁蒙滯。
重賦 沈遼
永念暑雨煩，居然蹈憂沴。寧謂生怨咨，甘爲小人敝。陰淫亦何患，臨觀大川逝。竹屋雖小疏，補苴豈無計。水性本就下，平川衍無勢。壅隘何不勝，湫底何由濟。河伯逢海若，足使誇洋裔。池魚肆涵泳，洋洋旁軒砌。流汗一已收，蕭騷撫輕袂。安得趣東歸，舟航應不滯。
寄贈舒州徐處士 沈遼
昔愛灊川遊，青林覆幽石。道人攜手行，蕭然名山客。誰知墮世路，譬如羈飛翮。林皋未脫去，紛紛頭欲白。輕負皇人經，猶懷稚川策。幸已棄韋带，遠謝功名迹。聊希閉關士，正苦身爲役。别來二千日，還丹應有獲。毋忘絳囊贈，使我昇仙籍。將酧金鐶脆，青綾三萬尺。
寄贈伊先生 沈遼
在昔齊光禄，招余訪仙宫。崇巖九疊峻，行望庵前松。下馬過星壇，超然挹孤風。華冠映紺髪，談笑想鴻濛。飲之青菁飯，喻以朝元功。顧余方羈束，焉能謝人中。闇黮七八歲，日月何匆匆。吾非久寐客，不煩一言攻。己知棄寵辱，安能爲世庸。還丹何時就，白雲弄秋空。相望江湖上，杳杳復蒙蒙。
贈長蘆福長老 沈遼
達摩西歸不記年，雪山消息更茫然。行人不會真如事，唯愛長蘆含暮烟。
寄崇德大師 沈遼
滄波眇眇太湖邊，引領西風爲悵然。已會老師忘世事，阿蘭那行即真禪。
贈夾山長老兼示石門蹇大博 沈遼
古佛不滅法，處處唯青山。如來大道場，多出荆湘間。吾聞夜山勝，欲往倦躋攀。一接老師語，已如陟孱顔。秋風孤猿嘯，絕壑古松殷。夜半天樂清，龍象稽首還。爲我告卓令，法樂元非艱。欲令沉痾愈，邂逅毉至閑。
西閣秋杪感懷 沈遼
秋入孤城萬木凋，荒山野水出林梢。澧中夷落無烽火，湖上風雲有鬭蛟。經歲杜門人不識，終身謝事世何嘲。故廬寂寂烏峰下，誰爲迎霜葺草茅。
屈平 沈遼
屈平已放逐，行吟成九歌。孤心抱幽恨，君王將若何。才調固灑落，胡爲情慮多。哀哀撫長鋏，軋軋感女蘿。彼已不我待，吾將懷彼那。空令汨羅水，予客泣清波。
雜詩  其一 沈遼
葱蒨竹林下，秋來多獨往。豈無夕禽喧，固勝人語響。欲詠葛天歌，支離難自强。何如默默爲，中心亦怠賞。
雜詩  其二 沈遼
夭娥屬客舞，樂府聲寂寥。翹彦列中堂，于以娛終朝。誰言野人樂，孤坐自逍遙。青松有幽操，白石割圭刀。人生若朝露，哀樂迭相招。焉用金玉姿，甘被膏火銷。翛然卧林下，不繫市與朝。何必薄周孔，使我爲由巢。
雜詩  其三 沈遼
身世日泯泯，譬彼一毫輕。胡爲餓首陽，不必造承明。達人不言命，恥向寵辱驚。不爲檻下虎，即作林中麖。憫憫欲夸俗，皎皎還爲名。卜筮雖小藝，逸哉嚴君平。
雜詩  其四 沈遼
古人有精思，飄飄出天壤。遺形若屣履，寧復顧煩鞅。髙鳳會幽趣，迺貽漂麥讓。御寇好遊適，初聞內觀賞。希夷本人境，奚憚不可往。有說即忘言，指象真爲駔。
雜詩  其五 沈遼
少小負不羈，長大好丘壑。天事與人爲，信哉何寥廓。乃知戛戛行，皆爲名所縛。寧爲瑣瑣人，有非利所攫。至行本無爲，俗論自美惡。强行或顛沛，終始豈億度。朱張信吾師，王貢不可作。咄咄轅門駒，毋以吾斟酌。
雜詩  其六 沈遼
達人體無爲，汎汎若野馬。胡爲狂夫志，𥈭然小天下。知足自有餘，多謀始恨寡。可否必繫己，出處焉用假。大塊勞羣物，吾生信容冶。死生會如一，髙情迺能捨。
贈磻翁龍尾硯 沈遼
龍尾山盤八十里，龍尾有潭下無底。秋月亭亭潭氣黑，其中有石色如墨。山川秀氣散不爲，風雲頑不爲砂礫。融結至寶有物主，水上經營無處所，經年始獲不敢賈。我昔遊江南，有客遺我誇龍子。吾知龍能變化，是或不可制。追琢爲巨硯，大筆揮離騷。中圓體天形，外方作地象。精光熠熠角生浪，熟視乃有紺羅文。瑩潤無與比，玩愛何可論。我今樗散無所事，特贈華陽鴻筆麗藻人。吾聞蜀都多學士，寘諸文府爲戰具。君如窮經遂絕筆，請典大軸傳後嗣。
春日行 沈遼
宫梅撲地白氈班，細柳結烟金縷繁。春華年年來不已，人生七十半衰殘。少時豪放猶不敵，何况羈棲落荆蠻。囊中琵琶金鳳閑，古曲情深屬誰彈。病目矇矇對荒山，東風有意爲掩關。棄置萬事一夢還，江湖水生愁夜寒。
春霖 沈遼
春霖漫不已，楊柳一何衰。江國多晏寒，微晹來亦遲。豈不念向榮，惜逐秋風悲。植物固如此，勞生何可爲。誰將區中境，遙與青松期。匆匆從古然，滯念良可遺。
養猿 沈遼
孤猿逸重巘，清嘯久不聞。中懷爲牢落，日跂吳山雲。宓子有深致，遠將清思分。蕭颯野人姿，慰我澧江濆。動靜得真性，超然離世紛。春華二月來，苑囿爭敷芬。誰言關閉趣，聊以樂朝曛。毋懷故山歸，吾將汝爲羣。
甲辰年五月十五日夜澧陽觀月 沈遼
少年悵不樂，明日何爲哉。揚眉一遐賞，寂寂更傷懷。念昔吾州樂，泛舟湖上來。佳賓適所好，歡計成金罍。妖歌有送響，度曲清且哀。留連夕陽下，夜色起山隈。光明水晶域，素彩中天開。龍香弄微風，四顧絕纖埃。澄波照上下，倒影出瑤臺。紅燭漸向微，始知夜漏催。美人屢更衣，含笑玉山隤。歡樂殊未央，鼓枻中洲迴。人生無憂患，遇樂且銜杯。悵余失交臂，萬里來天涯。羈愁那無感，情慮長如灰。神遊忽自笑，安知顧形骸。
陰溽 沈遼
楚梅半已熟，苦雨含悽愴。不嫌茅屋疏，頓喜方池漲。洞庭納七澤，萬里相搖漾。凝陰有餘潤，霶霈劇浩蕩。古稱卑濕地，久痗累丁壯。况我憔悴人，那能保亡恙。蓮下雙鳬嬉，竹裏陰泉響。幸無世慮迫，聊且安俯仰。
清晨 沈遼
清晨振衣起，起步芳池側。徘徊俯丹檻，倒影見欹魄。不識嵇中散，定非風塵格。長懷謝靈運，本自林泉客。吾衰厭世道，不以形爲役。顧非冕弁人，冕弁匪所適。
稚子 沈遼
讀書北軒下，獨翫太古清。稚子請我說，糟粕顧何明。念彼硜硜人，方起浩浩情。遺兹以蹈彼，於理或易平。深愧鄒魯生，章句誓成名。記問數寸間，孰知躬所行。爲人鬻所有，利如九河傾。中性或易遷，吾志將難攖。汎然美造化，庶使學躬耕。
澧陽大水 沈遼
澧陽地湫底，夏雨無時休。疏惡三尺城，民阽爲魚憂。竹屋易飄蕩，薄哉生生謀。羈人豈但免，飭隸資桴浮。洞庭信巨浸，畜洩浮荆州。無迺中江隘，千里壅其流。永懷吾州樂，宅土何夷猶。海隘不厭多，歲旱亦有收。胡爲此契濶，暴下安得瘳。嗟嗟南土人，狐貉守一丘。
崇山 沈遼
少小諷二典，已知崇山遙。朅來澧川溪，迺更識岧嶤。始詠皇國盛，土宇包前朝。荒徼撫民社，置官頒教條。頓驚羈旅迹，舟車任飄飄。中吳五千里，衝涉信已遼。使人重增念，鬱結自無聊。何當奮歸棹，江漢水迢迢。
簫鼓曲 沈遼
樂不在歡合，悲不在生離。感此簫鼓曲，已堪華髪衰。月明大隄路，雨暗浙江西。狼籍一杯酒，凄凉千里期。誰言天涯恨，逸韻起相思。清角竟不返，悒然心不怡。
諷仕  其一 沈遼
仁治貴不殺，爲吏滋頑蔽。孰謂才不才，跂跂在髙位。詔策暴過惡，行建元侯旆。冗散坐姦贓，還來咨善地。世無三年黜，焉得終身廢。遂使貪猾人，昂昂罔知畏。政治明賞罰，於法不假易。吁嗟韓馮翊，胡爲子孫戒。
諷仕  其二 沈遼
聖人不出世，斯民憂倒縣。仁心欲援手，寧以身爲先。仲尼貴用我，孟子推諸天。二聖有特立，何嘗持後前。後來迺昧已，惘惘爲利牽。紛挐竊古語，不顧內所愆。信如一丘貉，孰有然不然。苟伸刀割用，於世已爲賢。鼎鼐雜錡釡，誰知重烹煎。然提地史録，不如觀長川。
池上 沈遼
池上少人迹，多霖含微陽。幽禽有清弄，戲翼沙洲旁。顧余不知懼，知是機已忘。
贈大中鎮國長老 沈遼
昔從東南來，稅駕依金地。迎風步峻閣，始眺澧陽市。蒼茫烟霧下，一水縈如袂。夷落雜連峰，精廬遙相峙。宅土信羈客，杜門忽彌歲。風雲一蕭散，身世兩無累。懷歸悵有感，史遷念留滯。引脰企昔遊，野馬埋蒼翠。何時籃輿去，復將老師值。請掃巖下石，爲述空王偈。
遊瑞巖 沈遼
已恨初年不學仙，老來何處更參禪。西風搖落歲事晚，卧對髙巖看落泉。
天竺白雲堂 沈遼
四十餘年隨世緣，眼昏頭白更茫然。它時一念若不斷，來向此山開福田。
雪竇山 沈遼
世路衮衮何年休，青山白雲且淹留。千尋飛雪下巖竇，落日洗耳前溪頭。
龍潭 沈遼
潭中有龍不可見，但見瀑水從天來。我欲垂鈎畏血指，却上北嶺聽奔雷。
金鵝方丈 沈遼
金鵝山勢髙崔崔，乘興已泛滄州迴。計較百年能幾日，不知此地何時來。
漁浦躬師 沈遼
江東江西多舊遊，十載重來蓬鬢秋。多愧老師觀自在，慇懃渡口送歸舟。
金山竇覺師 沈遼
不安甽畝强西遊，二月春風占渡頭。寄語道人莫相笑，歸時迎我到瓜洲。
西上 沈遼
一年爲客厭西東，白髪生來百事慵。道路莫驚行李薄，初無盛意學終童。
道旁 沈遼
道旁桃李鬭芳菲，歡意長隨斷夢歸。夢去夢來何可計，春風斜日鴈孤飛。
暫來 沈遼
重入都城誰與鄰，暫來還去不知春。繁華年少莫相笑，身是無爲閑道人。
東歸 沈遼
斷知無樂亦無憂，薄有田園滄海頭。得意已同毛義去，欣然載酒上東舟。
寄四明神智師 沈遼
甬水樓頭看盡山，南城寺裏扣禪關。老師多事猶相記，千里馳書慰病孱。
寄雅上人 沈遼
幽樂軒前春欲歸，紅葩綠萼鬭芳菲。一杯新酹邀誰飲，石首魚鮮赤蟹肥。
題寄老軒 沈遼
道人寄老故山前，雪頂霜眉意嗒然。門外少年方作樂，誰家爲汝說因緣。
次韻酬郎祖德 沈遼
老去法光不足驚，嬰尋世事或能精。眼花頭白終無用，卧看紗窗曉日明。
次韻酬明發華宗 沈遼
長卿倦遊欲東還，幸與諸公俱出關。世事轉頭都委夢，人生何計得長閑。殘花爛漫飄村塢，細雨亷纖隔碭山。誰寫熙寧十才子，老夫亦入畫圖間。
承示會稽大資政公思歸篇輙次元韻 沈遼
進退不辱古已稀，能如二疏蓋有數。中間已辭五鼎食，今年欲潔一身去。引身欲去强辭老，東部聊復頒寛詔。人間萬事如一夢，何人顛倒真可笑。紅梅夜發新春枝，黄堂晏坐賦思歸。已知無心更無礙，青山歷歷孤雲飛。
赴齋 沈遼
爾來世事久忘懷，十日長關九日齋。白髪蒼顔見無相，不妨應供此間來。
翻經臺 沈遼
不見康樂初翻經，崇臺百尺但有名。當時妙意遙可想，木葉落盡青山横。
和美叔澄心堂 沈遼
已悟無生杜世機，誰能操筆更題詩。平居赤軸粗有適，老去長齋不强持。炯炯色空都可計，紛紛多事豈煩知。有人欲識澄心要，但問君知我爲誰。
答文翁 沈遼
陶令初尋彭澤來，相如已構臨邛臺。正當銜杯行樂事，惠我鴻筆何爲哉。湖中多魚近易捕，石上老蕨拳未開。夫子不肯至我室，行駕畫舸遙相陪。
奉陪穎叔賦鎖院牡丹 沈遼
昔年曾到洛城中，玉椀金盤深淺紅。行上荆溪溪畔寺，愧將白髪對東風。
顧浦觀潮 沈遼
放舟顧浦望江流，烟雨冥冥小麥秋。長憶故園遊觀樂，不知此地有潮頭。
崑山 沈遼
崑崙山在玉關西，此地還疑暗有嵠。玉石不分殊可惜，背臨斜日望虹霓。
題大中寺覺雲師壁 沈遼
老來情緒似秋烟，水畔林間不計年。世事紛紛何可較，城西寺裏學參禪。
題廣嚴禪師房 沈遼
二十餘年談性空，不知强聒盡無功。愁來白髪如秋草，爲置浮生斷夢中。
西舍 沈遼
壯志已謝不復尋，無賴老境行見侵。已知筋力不自任，况復華髪如霜林。少年裁詩喜言老，誰知老大都無心。閑學維摩坐禪定，戶外唧唧鳴幽禽。
鄞江上作 沈遼
秋潮拍江余欲去，二年窮谷江之下。疾目不矚西飛鴻，幽懷長寄斜陽樹。且余欲行去何之，白雲繚繞故山棲。蒼顔終不爲人役，不妨抱甕治田畦。
湖亭懷子美 沈遼
秋來湖亭誰與樂，荷華半摧柳葉落。憶昔榜舟乘夜月，行觴數與君相酢。如今一西復一東，有如萍苴流水中。白頭無心治世故，何時勝處重相逢。
龜兹舞 沈遼
龜兹舞，龜兹舞，始自漢時入樂府。世上雖傳此樂名，不知此樂猶傳否。黄扉朱邸晝無事，美人親尋教坊譜。衣冠盡得畫圖看，樂器多因西域取。紅綠結裀坐後部，長笛短簫形製古。雞婁揩鼓舊所識，饒貝流蘇分白羽。玉顔二女髙髻花，孔雀羅衫金畫縷。紅靴玉带踏筵出，初驚翔鸞下玄圃。中有一人奏羯鼓，頭如山兮手如雨。其間曲調雜晉楚，歌詞至今傳晉語。須臾曲罷立前廡，歎息平生未嘗覩。清都閬苑昔有夢，寂寞如今在何所。我家家住江海涯，上國樂事殊未知。玉顔邀我索題詩，它時有夢與誰期。
寄文翁 沈遼
白兔觀邊仙路長，華林修竹到南莊。比鄰雞犬易過屋，適意琴書動滿床。目斷鶺鴒分漢節，心隨鴻鴈極天潢。欲移畫舸遙相訪，正恐田家五月忙。
答金山禪師 沈遼
遠公手札遠相招，陶令懷歸正鬱陶。遙想宴堂長夏靜，坐臨江水看風濤。
春晚偶題 沈遼
幸有陶公五株柳，不戀河陽千樹花。數日東風吹欲盡，小軒寂寂日西斜。
次韻奉酬文翁 沈遼
昔人幽操有至樂，吾豈含華企沖漠。已知勞生委夢幻，不問萬事紛紛作。四十年來春復秋，但見花開更花落。最愛長夏適我懷，新竹森森初解籜。修林喬木結青蔭，下蔽文窗與朱箔。已將形骸付物外，何必髙下窮崖壑。老去詩書强遮眼，爾來悉已懸髙閣。多病不賴世人知，吾亦於人無厚薄。陽狂長鄙向子平，絃歌偶似陶淵明。無事長甘數斗粟，終不苟就五鼎烹。南莊夫子謝聲名，誇我田家蠶且耕。誰知此意正相合，寂寥應笑魯諸生。
奉酬舜文即次元韻 沈遼
我生無庸如斷絡，已分老死填溝壑。不能掉舌强附會，何暇論經更穿鑿。萊蕪甑敝欲生塵，玉川婢粗常赤脚。世間要塗不易驟，身外名韁誰可縛。本無道義輕王公，亦不悲傷念流落。水鄉夏半不厭熱，繞舍新篁尚含籜。訟庭鈎距非吾事，吏案煩苛都可却。農民漸使安甽畝，和氣終須蠲疹瘼。子羽不肯過我室，懸榻何妨卧西閣。年來多病亦廢飲，牆下度泥委杯酌。舊學迂疏不適時，譬如石田何可穫。欲捕大鵬逐嶺嶠，終不勞心事弋繳。行當歸掃烏峰下，試鍊金鼎長生藥。
張公洞下 沈遼
道人升天久不迴，至今洞門向北開。當時仙仗人不識，白雲繚繞山間來。闖然初望燒香臺，百步九折多蒼苔。仙官委蛇劍佩肅，霓旌羽蓋光漼漼。鶴馭欲下風作媒，雪猿白鳳勢欲頹。嵌巖石乳誰敢飲，洞下風水聲如雷。龍車遙遙斷消息，數百年來化爲石。六朝人物丘墓壞，白骨盡爲泥土蝕。吾昔已煉九華丹，欣尋二洞窮幽寂。稚川方求句漏令，長史亦賴旌陽力。手種青精期可擇，未能脫去空羈靮。籃輿往來不憚勤，搔首山前髪斑白。
題楊師壁 沈遼
年來病倦厭尋山，且寄青泠白水間。最愛楊師舊茅舍，頻來借榻伴髙閑。
奉和敦義張公洞 沈遼
誰識此間非洞天，白雲輪囷石斕斑。松篁蔽空世務隔，日月不動仙家閑。金堂玉室不可測，霓旌羽蓋終當還。蛟龍沉淵馬空住，會與楊許來追攀。
將行寄蔣三 沈遼
春風迎我到荆谿，行看秋成憶故畦。乘興去來何可恨，爲君引領隔湖西。
招靜之 沈遼
浙西夫子蚤相陪，解印新從海上來。借得谿邊五畝宅，與君共酌任公臺。
陽羨浮翠亭 沈遼
江南山川若奔鹿，下照江流翠相矚。朝望長干暮石牌，山頭年年春草綠。我昔長愛江南遊，當時少年今白頭。人生匆匆寄幻事，六朝得喪惟荒丘。陽羨本自江南州，水邊孤烟千古愁。沙禽關關夜相呼，稻粱自足知何求。我生已如不繋舟，投老爲誰計沉浮。腰間墨綬亦偶爾，此地欣與心相投。行歸三吳卜幽隱，不復更到枚回洲。漁父丈人莫相笑，解带於此聊遲留。
昭君操 沈遼
王昭君，漢宮女。漢宮女，嫁配虜。生如桃李花，皖皖託朝露。春風一摧折，零落在泥土。君王委心事匈奴，不知匈奴在何處。黄門扶我上車去，遙望漢宫隔烟霧。十年簾下學畫眉，不知還爲蛾眉誤。當時恩怨或易忘，今日悲愁那可訴。夢中往往作歌舞，滿目異類誰與語。但見驚風吹塵沙，豈識春還復秋暮。山林强鬼向夜哭，夜夜氊車宿荒戍。胡人從來不照鏡，但見白髪垂霜縷。念知此意終不傳，獨自援琴彈作譜。彈作譜，寄與漢宮人，一曲未終淚如雨。
酬思誠見贈 沈遼
都下相逢意氣歡，翩翩清興到江干。壯心已謝馳千里，薄禄猶慚繫一官。閑比水雲隨所適，朽如溝木不勝蟠。欣然於此重相會，一讀新篇九起歎。
寄慶復允中 沈遼
木葉飄蕭已半殷，試臨髙處望君山。野田繚繞來時路，畫舸逍遙數日閑。坐想故人應見憶，如今秃髪不勝斑。兩州相望無千里，莫惜新篇斷往還。
喪表姑輓詞  其一 沈遼
不盡華髪養，奄聞朝露傷。人雖恨長夜，生已在西方。靈輤過空坂，羅繻空北堂。欲知簫史處，松柏正凌霜。
喪表姑輓詞  其二 沈遼
憶昔祖姑前，曾觀八法妍。常嗟道韞在，終愧右軍傳。幻化已委世，清明當作仙。松門一長慟，丹旐上新阡。
初聞鶴唳 沈遼
海天寥寥禾黍秋，人籟已息烟霧收。數聲鶴唳草堂靜，何苦更向咸陽游。
和毅公賦謝仙 沈遼
常愛金泉謝自然，題詩多在蘂珠篇。玄洲靈草自有種，西郭故人還作仙。飛馭飄搖誰可想，斷雲流散世空憐。錦江何處無由到，乞與齊諧異日傳。
和李正甫喜雨 沈遼
朝來靈雨下巖阿，秋氣歡聲到處多。頓起西疇千頃稻，斬新南浦萬重波。乍欣勝意閑尋賞，晚得髙吟更作魔。憔瘁病夫毛骨爽，匡床坐聽四明歌。
和李泰叔 沈遼
一身已與世相違，寧假虚名竹帛垂。老去讀書聊自遣，病多飲藥倚支持。長因斜日增離恨，却有秋風慰所思。屢辱髙吟不即報，使來多值欲眠時。
和清順 沈遼
世事咄咄非余知，常愛天籟林中吹。子雲老來亦嗜酒，秦女屢典釵頭螭。不忮不求自得趣，不知梅萼生南枝。昨日偶尋北山去，清曠正直窮冬時。道人相惱更題詩，信道匡鼎解人頤。
龍居觀泉 沈遼
泉聲泠泠山間落，山下有田朝夕作。東涇西瀆久已涸，夜來暴雨溪聲惡。我欲浮舟到西郭，山前灘瀨石鑿鑿。坐看横流出林薄，欲行未行翻不樂。朝市權利方相搏，民聲愁嘆入溝壑。不如曲几安寂寞，我享趙子清都樂。
贈清道 沈遼
少年好書老彌篤，牙籖錦囊數百軸。江左墨妙世不矚，有唐諸公粗可錄。諸公草法無可稱，中葉始有張顛名。張顛下筆有神會，其妙不似點畫成。後來沙門有藏真，措意瀟灑尤更精。當時二子最名盛，至今學者皆伏膺。本朝蘇公名弟兄，汝南蒲陽亦有聲。比來諸公已老死，其餘卑俗類可憎。我昔乘興遊都城，列子示我新素屏。始知無擇得此道，長沙道人今復生。歸來窮巷掩柴荆，惠然相訪得忘形。贈我數行豈無意，勢如九河注滄溟。中間龍蜃降沒升，歡伏不暇獨可驚。自欲何能謝言情，欲贈金玉還愧輕。慇懃之揖喜不勝，使我驅霧老眼明。
贈覺師 沈遼
我昔乘興遊荆溪，數訪道人谿水西。道人飄然捨我去，有如白雲謝汙泥。我來雲間亦未久，惠然相顧攜枯藜。時人莫將老相識，解空第一須菩提。
酬楊髙士 沈遼
秋來當砌看金錢，不爲流年悵白顛。已向滄洲逢九日，更欣髙士貺新篇。牛山誰見沾衣客，籬下空懷採菊賢。遙望白衣猶未至，不妨細雨竹窗前。
池陽  其一 沈遼
池南柳色未全黄，池北萱芽尚带霜。老去尋春不嫌早，春深留與少年郎。
池陽  其二 沈遼
水南殘鐘水北清，浮雲斷處玉鈎明。持杯欲飲還看帽，十里春江如鏡平。
池陽  其三 沈遼
寒烟寂寂鏁清谿，圓月亭亭上曲堤。小杜風情遙可想，閑調絲竹舞金泥。
林平  其一 沈遼
林平勝處向東紆，水轉山迴畫不如。或息或勞都可樂，白雲深處五浮圖。
林平  其二 沈遼
河邊柳眼澹烟浮，臘破春歸一歲休。不復平時羈旅恨，離明還泊北城頭。
西齋 沈遼
東齋清曠西齋靜，上下往來唯一徑。幸有方床不得眠，行休已有陶潜興。
雲間 沈遼
野田茫茫秋水清，生盡蒲蔍無人耕。不知三吳地力壯，老鶴空向烟中鳴。
陸機雲碑 沈遼
朝日欲出已復西，人間興廢那可知。崑山陵谷久已變，水旁唯有將軍碑。
和宋平叔莫子謠 沈遼
南方氣候多不叙，茫茫萬生亦殊趣。人性雖或異所宜，莫不知愛膚與肌。時方盛夏困多旱，髙堂方喜遂我私。有蟲名爲物甚小，樸樸無狀安能爲。諸公所賦雖甚美，盛道嘴吻良見欺。虎豹齒牙利如兵，我尚不畏矧此微，微物曾不如蚊虻。天生有命各有情，何用譏侮起紛爭。我心坦然如日月，我若呶呶我當罰。
過水心寺訪芝上人 沈遼
行年四十髪已斑，似夢非夢寄人間。數日秋風稍强健，閑尋戒律過南山。
泰叔召食鱠 沈遼
酷暑隆隆不可活，聞有玉鱗纖手割。不得相從飽便腹，空聽髙吟何灑落。
泰叔求桂漿 沈遼
越人遠寄桂花漿，敝屋欣聞破鼻香。遽遣小奴分送客，夜來已敗不堪嘗。
次韻和宋平叔 沈遼
憶昔銜杯折梅處，孤山寺前千丈塘。横遮青林鬭殘雪，暗入紅袖留清香。往遊都城雖屢賞，縱有素艷終殊芳。莫辭遶林行百匝，更嚼嫩蕊薰愁腸。
自懷 沈遼
十月北風流舶迴，官曹無事人吏稀。欲沽斗酒自爲樂，囊無一錢還典衣。平生懶性不預事，終老閑暇誰謂非。筋骨衰殘苦畏冷，更移方榻對斜暉。
次韻和李正甫 沈遼
故國重尋梅柳春，自憐頭上二毛新。已知憫默安無位，寧免低昂爲有身。前日少年都自夢，比來賤仕始憂貧。多慚幕府文章客，都爲風光作主人。
白鷺 沈遼
清江濯濯生菰蒲，一雙白鷺雪不如。輕烟細雨不肯去，潮來正有浮陽魚。
戲贈伯泓供備 沈遼
公子好樂惟好琴，初傳一曲費千金。其聲微妙出世外，若聽無聞古與今。烏孫琵琶止四絃，濮上箜篌人不傳。西湖圓月籠修烟，一杯綠酒爲陶然。
題徑山二首  其一 沈遼
昔日道師開法筵，老人化龍去山前。至今勝迹冠西境，髙第相傳爲敬田。平生自得物外趣，爾來更薄區中緣。終隨老師學善住，行種芝草休天年。
題徑山二首  其二 沈遼
五峰相望勢如掌，中有紺園閟龍象。坦愛曲道兩盤迴，不知身出浮雲上。浮雲悠悠覆朝市，朝市小人鼎中沸。暫來欣得避世愁，奈我未老先白頭。
和李子儀即元韻 沈遼
胡人泛舶萬里來，頭上㲲市纒作堆。建武賮琛終罷獻，元和亭榭不求材。君王方講羽干舞，太守何妨樂聖杯。筦庫賤生固多幸，天邊長見利篷開。
和張寶臣即元韻 沈遼
始余倦遊念還家，一身泛然寄天涯。頭上白髪日益加，朱顔不駐爐中砂。飄飄逸氣凌紫霞，猶著黄綬趨泥沙。烈日漫憑烏帽遮，窮巷歸來夕烟斜。閉門正欲謝喧譁，何憚屋室多庳窊。楊柳欲落鳴饑鴉，八月秋風想乘槎。市中有金誰攫挐，自欲歸耕老菑畬。嗜好已背梨與樝，那復開口增詉詉。眼昏白晝生黑花，老悲獨向兒女夸。枯轍不能活鱨魦，騏驥垂耳伏鹽車。一官欣得飽魚蝦，頓首致謁辭當衙。愚拙不遇何復嗟，川陸舊遊殊不遐。才渡揚子已聞蛙，吳女蓬鬢多髦髿。西湖信美謝若耶，松竹夾道繁根芽。勢利屈曲如盤蝸，衛青變化乃龍蛇。深閨召客舞雙髽，撫手相勸競呀呀。西崦老師自煮茶，太守陳樂奏渝巴。湖水洗面去塵痂，故山白浪留文沙。田裏小兒放猪猳，爲樂往往鳴簫笳。亦有狐兔堪施罝，令人指手徒爲挪。賤職馳使告及瓜，聿來甬東絕紛華。箝口不復露頰牙，聯曹相係瓊與葭。上官庇覆不汝瑕，優游重見林中葩。四時風露換物華，新詩迭致思無邪。吾子俊拔誠可嘉，豈獨鄙言數矜誇。髙吟大字耀紙麻，時雖未亨道不汙。屢出珠玉能愧奢，麻姑手爪幸見爬。長篇垂况理不差，正如矛戟相鏖叉。
和李正甫 沈遼
山川旱氣赤如虹，大海半涸驚魚龍。行人渴死道不通，時見飛鳶墜長空。日輪軋軋未背昃，獨坐髙堂酌瓊液。下視萬屋生白烟，不復平日瞻青山。閉目欲想瑤池瀕，欲往萬里增黄塵。長憶仙人李太白，若乘鯨魚應腐鱗。晚餐一盤薦黑黍，出鐺已敗色如土。忽得諸篇排硬言，伏讀未終汗如雨。
和李泰叔見菊有感 沈遼
雨露蕭條歲景催，庭前黄菊未全開。揚雄嗜酒寧爲樂，杜甫愁吟亦薄材。故國欲歸行解綬，滄洲無路可浮杯。新亭秋興君知否，潮信方隨月色迴。
酬海公即次元韻 沈遼
早遊諸方見佛祖，若能開口便相許。長愛當時王老師，不開粗言反細語。大道逍遙本不遐，青天萬里孤鴻舉。比來多病卧環堵，低頭不茹亦不吐。上座何爲相示來，龍駒豈煩伯樂顧。更須歸去造丈室，擎拳便是諸魔路。
方池 沈遼
森森古木蔭方池，池上秋來一夕知。墜葉沉波青徹底，倚欄無事看魚嬉。
題上天竺 沈遼
平生未省人間樂，老去惟求世外閑。它日終當斷家事，籃輿蓬舸訪名山。
走筆奉酬正夫即次元韻 沈遼
樂府古有行路難，但悲白髪憐朱顔。時命多向賢才慳，詰屈不平萬世間。壯心欲馳步輒跚，試出鋒穎官已瘝。中心忽忽惓且煩，不如歸去江海閑。要懸大刀數撫鐶，何陋九夷與八蠻。自顧鄙性疏且頑，誰能隨時事黠姦。從來多病筋力孱，正當落魄卧深山。敝廬數椽粗可跧，安居里巷鎖重關。終日無人踐茅菅，冠带不修衣袂黫。髙歌一曲舞雲鬟，比鄰有酒時見頒。春風秋月與我閑，夜靜佩玉鳴珊珊。髙人逸士或往還，蓬舟自訪來前灣。行歌紅藥與香蘭，已憎俗物近塵寰。一身蕭然念早鰥，髭鬚憔悴半已斑。誰能更問秃與鬝，旦聽溪水聲潺潺。强來爲吏腰少彎，幸讀君詩錦繡篇。相望鬱鬱何可刪，君豈久居五兩綸。
聞杜鵑 沈遼
杜鵑花發春山明，杜鵑鳥啼行人驚。世上有誰能忘情，一身離家作遠行。爲名受辱爲法攖，爲利被奪爲官爭。憂愁嗟蹙向誰說，那忽聽此斷腸聲。吾家家住在泉亭，烟水相望數月程。呼兒酤酒多酌客，聊用相慰如平生。
次酬韻李正甫對雪 沈遼
苦寒冽冽日夜增，朔風軒軒勢相凌。遙山頑碧空崚嶒，髙堂閑坐擁敝繒。欲釂一杯意已仍，浩歌黄竹但伏膺。愁雲漫漫方四騰，海氣上薄初不勝。雪霰雜下風作稜，漸著弱柳頭鬅鬙。半積軒砌發幽層，枯樹兀兀愁饑鷹。紛然不已失溝塍，一飲一斗心易矜。試步薄冰猶戰兢，圓圭方璧降復登。憶昔前年正嚴凝，攝事大蜡清晨興。平生看雪實未曾，健僕駿馬半醉乘。或前或後望交朋，不辨明河與玉澠。烈火萬炬氣不蒸，被面惟有凍與冰。歸來心目如水澄，喜看道旁刳作燈。豐年爲瑞古有稱，凍死何暇談鄒滕。欲邀君飲恨不能，相酬莫問準與繩。
行田舍 沈遼
輕烟微雨滿金塘，天氣清明看下秧。筋骨已衰難自力，田家次第賜壺漿。
題宸奎閣 沈遼
至和天仙臨御久，能通祖印空諸友。化成殿上召禪師，親宣玉偈傳金口。鄮山山上建華閣，宸翰光芒燦星斗。江湖小臣稽首觀，永爲兹山傳不朽。
次韻酬公夫二首  其一 沈遼
野性孱疏寄浩然，不邀虚譽借人延。賤官牽率終非意，故國歸休粗有田。平昔是非猶可計，後來去就孰爲賢。西軒一夢無餘事，不似南柯與世傳。
次韻酬公夫二首  其二 沈遼
海舶不來官事閑，朝雲夕雨看西山。强從委吏心雖易，欲避宵人勢亦難。卧探古書聊自適，醉攀庭柯幸怡顔。因尋舊友清歡意，猶有榴裙數處斑。
次韻酬李泰叔 沈遼
歲寒倚遍甬東樓，喜上江邊一葉舟。流轉生涯常壁立，飄蕭官况信雲浮。欲逢故舊開青眼，先得詩章說白頭。縱有一樽聊可飲，正當相對論窮愁。
召邵彦瞻 沈遼
青嶂疊疊西南馳，上下佛宮筋力疲。一樽欲與魯山醉，悵望車馬來何遲。
題垂雲亭 沈遼
老師有意出人間，便學垂雲也未閑。带雨有時歸北嶺，隨風依舊過南山。
次韻酬鄭榮緒 沈遼
長夏苦袢暑，何適可開眼。爲約山間行，遠訪金仙館。時當歲旱凶，人跡尚猶罕。况復有遊客，來結青雲伴。古松臨水瀕，我意秋可款。悵羨彼中人，一去不復返。髙深步巘崿，我道方坦坦。山僧多故人，不復怪敖誕。延我火齊柈，酌我流霞醆。少小不預事，老大更慵懶。巖花爲誰擷，藕絲悶獨綰。爾來復多雨，昨夜重湖滿。欲榜一舟歸，舟敝不可揀。世事久忘懷，吾言固無間。無樂亦無憂，亮非斗筲算。
夜坐有感 沈遼
齋閣夜不寐，耿耿對華燭。眼病懶讀書，投老亦忘欲。華寵非我願，終不蹈迫辱。五畝窮巷居，薄有數斗粟。歸來解衣袂，何爲愧仰屋。天晴步明月，雨暗一棋局。四夷正耀兵，百姓食不足。爲謝支離疏，吾方外羈束。
新作小屏 沈遼
少年喜讀書，偃仰在方床。不知晝日勞，常愛秋夜長。炯炯戶牖明，翳翳燈燭光。我樂自有趣，驊騮步康莊。道學貴深思，千古浩無方。投機踐聖域，所戒怠且狂。常鄙小人儒，不能志軒昂。蹈襲已陳語，何爲浪皇皇。爾來四十歲，鬢髪已如霜。回首念疇昔，此意殊未忘。曲屏倚方枕，可以寄彷徉。誨言示稚子，朝夕當此强。
開窗 沈遼
齋居病紆鬱，况復當梅霖。鑿開小窗明，坐對佳樹陰。翠微映書帙，凉氣生衣襟。豈惟豁心目，聊可發幽吟。
和穎叔沖寂觀 沈遼
疇昔學輕舉，衰齡恨未逢。慇懃尋福地，邂逅聽山鐘。陵阜規模古，烟霞氣象濃。滆湖開左派，勾曲聳西峰。宮殿瞻黄皓，風期想赤松。區中誠久厭，物外或能容。落日窺三島，陰雲隔九重。蛟淵無往害，兔井識遺蹤。遐企旌陽隱，旁鄰函里封。翹心冥有感，稽首敢忘恭。幽士期相訪，扁舟志未從。拳拳望仙境，尼父歎猶龍。
奉陪穎叔賦吐綬鳥 沈遼
佛舍有珍羽，垂頷袐文綬。對客輒復吐，粲粲如絺繡。其吐豈適然，乃在喜懼間。已吐亦復收，倉卒一瞬還。綠玉聳角毛，褐羽殊斕斑。方其振舞時，意氣艶且閑。吾欲語阿師，不如放深山。稻粱使自得，不復勞深關。
奉陪穎叔和覺師 沈遼
疇昔欲求法，初參溈印禪。已知物外趣，頓謝區中緣。不學蘭那行，終歸兜率天。即心如有證，何暇問方圓。
復和  其一 沈遼
老師善言法，何者名爲禪。不復著言句，應當離事緣。挹水何有用，攀雲誰望天。欲知證心要，爲我示偏圓。
復和  其二 沈遼
耆窟清談妙，少林方坐禪。於世誠大事，投機非小緣。休公祗彈指，□老呼蒼天。子能分半座，爲畫相光圓。
惠聚上方 沈遼
卧病甬東久，偶尋吳會遊。不知陶令意，乃與身爲讐。恤隱豈不美，更恐增人愁。黽勉有餘暇，强來訪林丘。此地多山石，鳥道與雲浮。松筠鬱回合，四顧皆良疇。僕本山野人，聊此謝羈愁。從容日已夕，歸意良悠悠。
善權閲軒巖 沈遼
古寺寄林丘，清泉髙下流。山僧空自老，巖石不知秋。龍去潭水白，猿吟楓樹幽。軒前一楸局，誰與汝忘憂。
次韻和允中送覺師 沈遼
心在白雲居，逍遙誰復如。從來機事少，終與俗情疏。師已脫敝屣，吾方還故廬。他年若相見，應更老渠渠。
戲呈慶復乞畫 沈遼
鷙鳥寧有種，詩書多不傳。豈期猛厲氣，專美鷹與鸇。有客畫鴉鶻，古紙含秋烟。羽毛被玄甲，爪角森戈鋋。想見太公望，桓桓統中權。何如鄞中尉，側目誰敢前。吾方病拘鬱，逍遙溪水邊。賞此神駿物，霜風相孤騫。從公乞妙墨，小齋伴衰孱。何以報雅况，作詩致拳拳。
秋早登住閣 沈遼
病夫倦拘鬱，遐賞寄重閣。大火欲西流，髙林已搖落。海旁土氣淺，風雨易回薄。數日多狂飇，餘暑亦濳卻。千山在天際，清氣遙可託。平生樂烟霞，幽步誰與約。緬懷機雲輩，襟靈信夷廓。草草蹈危機，千載尚可啄。吾知非世用，白首甘寂寞。攝令亦偶然，何能求民瘼。勾釘盡誅斂，下筆良多怍。不如陳太丘，行歸老丘壑。
雲間 沈遼
蠟屐去陽羨，乘桴望雲間。腰垂陶令印，意在莊生環。斯民久困敝，何用惠孤瘝。於心儻有愧，拂衣歸故山。
奉送景升西上 沈遼
京口楊夫子，知名三十秋。青衫尚爲邑，相見松江頭。傾蓋曾未久，歡若平生遊。適當及瓜代，浩然治西舟。薦章滿公車，行想拜恩休。萬里起跬步，青雲眇難儔。余方歸東路，於此悵夷猶。行觴莫辭醉，分袂雲間樓。
奉和宋平叔 沈遼
海角厭多雨，乍晴山更嘉。梅林半黄熟，柳带剩夭斜。忽忽久不懌，悠悠誰可涯。世如有夫子，終不歎匏瓜。
題上天竺天仙閣 沈遼
久厭朝市冗，粗能忘蓋纒。頭依梵唄地，行結西方緣。山前種香稻，山下流清泉。此地既岑寂，此心良泰然。法師清淨觀，招我修初禪。斯言倘不踐，何路休餘年。
次韻酬泰叔 沈遼
志士有不遇，繇來多感傷。末途長憫默，往事委冥茫。偃蹇乾坤外，推移日月長。初心寄林壑，何事襲軒裳。才地慚前輩，文華笑老蒼。討論聊自適，仕進亦惟惶。直欲馳千里，寧誰出一鄉。典謨窺禹契，教化識軒唐。不信時難駕，焉知命弗將。士雖殊用舍，吾豈托炎凉。寶劍埋霜鏑，明珠稱夜光。三公猶可去，一命孰難忘。壯節深無累，髙歌詠更鏘。振衣辭旦望，逸跡寄朱張。管庫心何愧，江湖幸退藏。朝辭汴師日，夜渡淛河霜。故國尋仙路，當年結客場。二毛雖老醜，一醉迺尋常。花圃風生席，雲齋月滿床。清歌憐落落，髙論接琅琅。誰謂羈遊地，還陪君子觴。衆推朋好厚，不間弟兄行。斟酌南堂夜，逍遙甬水陽。長篇荷髙意，他日結離腸。
庭柏 沈遼
鬱鬱庭下柏，何年移此栽。雖然失地性，本自凌雲材。不復鸞鳳集，空餘鳥雀來。誰爲許長史，拔宅去塵埃。
竹軒 沈遼
古人愛修竹，瀟灑臨幽軒。勁節有髙致，清聲無俗喧。春日鬭鏁碎，秋風撼琅玕。誰知渭川富，千畝可懸冠。
黄鸝一聲 沈遼
陰陰三四木，官舍悄無鄰。何處黄鸝囀，來驚白髪新。浪隨殊俗過，可負舊山春。自笑親香火，看經作鈍人。
舟行 沈遼
我舟莫行疾，我家日已遠。行遲終不到，不到何由返。吳楚千萬里，江山道回轉。白頭多傷感，方寸不勝亂。
道中 沈遼
昔我離家時，月生正如鈎。行行載見月，已在天南頭。我身豈當然，吏議不可酬。下手亦何愧，搖尾終無求。默默就孤征，悽悽懷百憂。吳山望不盡，已泛楚江流。木落知歲寒，客子多悲愁。一慟一斗血，安能望松楸。
九龍洞 沈遼
洞中石乳色如霜，欲煮刀圭未得方。嘆息此生來已晚，更將殘命笑嵇康。
西津 沈遼
山後山前到已頻，更尋殘雪過西津。愚溪愁客今何在，應有猿猱解笑人。
讀書 沈遼
病骨愔愔百不如，不應投老更看書。古今得喪今方辨，且向斜陽弄蠧魚。
愚溪 沈遼
愚溪水中多圓石，水邊竹樹山如壁。夫子幽棲十二年，至今使人長嘆息。
雜詩  其一 沈遼
白雲非我役，出沒在山間。我亦何所事，籃輿自往還。不知樂與否，聊爾寄衰孱。早恨冠冕誤，空令鬢毛斑。
雜詩  其二 沈遼
我昧明哲戒，置身在天涯。憫憫常畏人，豈異池中蛙。吳山千萬里，夢寐不到家。永懷故山樂，輕舟棹烟霞。
雜詩  其三 沈遼
屈平作天問，委骳窮不悔。寥寥千載還，柳子强復對。二子誠多材，無乃振憔悴。區區亦何爲，吾方游物外。
雜詩  其四 沈遼
巨蛇老且蛻，不如蟬脫飛。茫然寄坱圠，生死亦一歸。達人觀元化，其言玄且微。生死有不類，於是知者稀。秋池夜觀月，方與水相輝。聊爾乘物化，指象終爲非。
詒隱者二首  其一 沈遼
汝勿輕王侯，王侯非汝曹。地勢有輕重，太山與鴻毛。鼓腹一歡笑，不知鐘鼓豪。我樂彼不預，山林且陶陶。
詒隱者二首  其二 沈遼
訪我維摩室，不值香積飰。開囊出黄粟，爲汝林中爨。軟語少稽留，青蔬亦易辦。勿言方外趣，我汝真如幻。
善飲 沈遼
誰道淵明不善飲，亦知太白愛題詩。浪醉浪吟成底事，不如髙卧過當時。
夷山 沈遼
夷山邈無際，落日多青烟。渺渺寄愁恨，吾知從古然。逝者既已矣，後來誰可言。達生亦有意，吾歸將灌園。
晉室 沈遼
晉室昔中圯，正人多戮死。加害寧無辭，惟其不徇己。朝室有難置，山林或能已。誰云清議在，美玉不全燬。曠達余所嘉，數欲玩遺史。撫卷輒增感，終夕那復理。
東嶺 沈遼
東嶺寄吾廬，西崦多屐齒。何爲不憚陟，下視湘川水。此水不湧激，朝暮流未已。烟雲媚幽趣，落日更清泚。徙倚有髙木，獨往每自喜。山猿助我嘯，幽鳥司我跂。山僧忽吾怪，使汝識善逝。
水車 沈遼
黄葉渡頭春水生，江中水車上下鳴。誰道田間得機事，不如抱甕可忘情。
召楚興禪師 沈遼
匡床我示維摩疾，持鉢師來舍衛城。與汝欲分香積飯，不妨作戯說浮生。
春日二絕  其一 沈遼
壁下茶鐺久不黔，更無白眼與人嫌。春來老困還多睡，時有狂風入破簾。
春日二絕  其二 沈遼
寂寂山間誰與言，悶搔短髪向香烟。死灰朽木君知否，不似胡人面壁禪。
楊花 沈遼
島夷三月不知春，唯有楊花似故人。老大相逢何可語，滿頭白髪不勝嚬。
樂神 沈遼
夷人事神正自醵，山頭水邊與神樂。大巫龐衣手搖鐸，羣兒伐鼓更鳴角。青山歷歷神欲歸，湘水灕灕日脚西。小大酣歌向山棲，神羮滿盎均汝釐。
山上 沈遼
山上桃花紅欲燒，山間病老苦無聊。古人有時亦好飲，已醉復醒真似勞。誰能忘情學枯木，不如隱几看猿猱。攀援上下豈無意，新林落日風{風噪}{風噪}。
李華 沈遼
山僧種李華，華白誰肯折。春風欲去時，庭前紛如雪。綠葉始有芽，繁香且未歇。鬱陶何可道，空庭步明月。
日落 沈遼
日落沙頭山已昏，饑烏投暝下前村。誰云野客無多事，步出林間自掩門。
黄鸝 沈遼
黄鸝何處來，啼我夷即下。綠葉掩窮陬，春容已衰謝。百年如轉轂，悲歡正相駕。感事一傷懷，吾年四十化。
春林 沈遼
春林日已繁，隔我遙山青。下簾成幽卧，野鳥鳴嚶嚶。鳥鳴有時息，春林亦衰寂。生物自環轉，何心翻戚戚。
散郎亭 沈遼
法華寺上散郎亭，老樹蒼崕如有情。歡戚已隨時事去，代間秪有古人名。
棗花寒 沈遼
山禽哺雛半欲摶，坐想葛帔臨風湍。數日陰霖復未暢，不知更作棗花寒。
讀書 沈遼
讀書十車老已忘，人生得意須少壯。白髪漸多筋力衰，誰爲流年更惆悵。自寄蠻夷朋舊稀，更將黄卷卧斜暉。古來枉直何足道，昨日皦皦今還非。
觀大水望朝陽巖 沈遼
前日巖間欲結廬，下眺江水百步餘。春水濺濺出乳竇，青山白石半洿塗。不到津頭已三月，誰知江水漲天墟。遙望横流不敢濟，巖口已有人罾魚。
滄洲亭懷古 沈遼
瀟水悠悠天際來，夾江古木抱山回。柵中人物不滿把，日晏市散多蒼苔。九疑巉天古雲埋，遙想帝子龍車迴。心衰目極何可望，九歌寂寂令人哀。
奉送伯才都官代歸 沈遼
前日使君佩銅魚，雅望已合升華塗。一遭黯黮誠非辜，人爲歎憤我若無。夷州已非人所居，况復筦庫治贏餘。幸及瓜時笑還都，襟懷落落真丈夫。
次韻答陳生問禪 沈遼
從來多事笑歸宗，我已無心豈有通。達士猶能知夢夢，世人何用更空空。江頭冷落三秋月，山半支離一病翁。不到古今能與否，林間拭目看來鴻。
出瀟江泊蒲洲 沈遼
汎汎瀟江水，天生西北流。蒼烟開蛋市，曉日下蒲洲。清曠適幽步，方洋如昔游。何爲沙上鳥，相避小山頭。
水車 沈遼
山田遶山脚，江水何可作。車輪十丈圍，飛湍半天落。雁翅插修筦，隨流得深酌。升降豈無勢，長江怒相薄。有如萬夫力，讙呼傾衆壑。曾不捨晝夜，美源終未涸。人間有機事，由來生巧惡。善彼漢陰老，忘懷抱純朴。
復作過商翁墓  其一 沈遼
當年不佩封侯印，後世誰尋墮淚碑。定遠將軍豈夸勇，關南常侍最能詩。故人不解傳遺事，五嶺猶能識信旗。墓下寂寥無鼓角，秋風獨向白楊悲。
復作過商翁墓  其二 沈遼
平生氣業許誰知，官制應崇九尺碑。已爲朝廷恢遠略，不應江漢獨無詩。交牙石鎖先偏陣，野燒光開後隊旗。老婦尫殘誰主奠，從來伯道使人悲。
復作過商翁墓  其三 沈遼
同預楊公國士知，延陵應得我題碑。人間已悟黄粱夢，泉下誰尋古劍詩。邕管已聞圖像祭，廣源無復納降旗。水禽山鳥無人意，獨解飛鳴不解悲。
復作過商翁墓  其四 沈遼
蒼頭已作歸來曲，不信全生庾氏碑。疑有史官爭立傳，終無嗣子與聞詩。後房已閉千金妓，私廟空收五采旗。聞說詔書優贈典，孤魂應結九泉悲。
庭下菊 沈遼
夷天九月尾，秋氣殊未肅。病士蒙葛衣，正如庭下菊。憶昔移菊初，夏暑方煩溽。瘴山旱無雨，憔悴兹不足。安得望茅茨，竊自譬松竹。神仙久視藥，孤根寄窮谷。
鈷鉧潭 沈遼
余讀子厚書，始聞鈷鉧潭。榜舟西江下，振步愚溪南。髙下凌山阿，松篁蔽秋嵐。土人識其地，古木森楩楠。水深日波瀾，此理亦易探。古木爲鈷鉧，土音正相參。所記或不然，信書殊未甘。此公廢已久，山水窮年耽。造化毫楮間，浮實微相錟。幽心有默識，西歸助清談。
寄題聱隅塚亭 沈遼
不識聱隅生，斯人亦豪怪。挾書海上來，軒昂軼前輩。何爲老窮阨，獨與當時背。寵禄出一時，此書終不廢。客死江都館，骸骨埋荒穢。幸會田使君，開塋北門外。浮屠清曠地，馬鬣森松檜。百年一抔土，誰當論窮泰。
龍興觀 沈遼
山林搖落江水寒，松下古觀生秋蘭。白日無人午夜靜，玉皇殿上朝仙官，但聞金環玉佩鳴珊珊。麻姑女子不下壇，有誰乞得延齡丹。人生不如爲善好，草頭曉露空潸潸。
還湘南集 沈遼
蚤識陶公父子名，未知李老思尤清。後來無復能文客，瀟水湘山空月明。
過李氏澹塘别墅 沈遼
淵明昔已愛吾廬，我亦悁悁憶故居。君有東臯千束稻，山前更望澹塘湖。
答林夫五頌次元韻  其一 沈遼
無心難與有心期，欲說無心已自癡。會得金剛本來性，此人與我合先知。
答林夫五頌次元韻  其二 沈遼
白髪生來何可驚，不求雜食豈須耕。山間一榻無餘事，但看山花枯復榮。
答林夫五頌次元韻  其三 沈遼
海水浩蕩烟蒼茫，我欲求渡無舟航。東西路迷何苦渡，楞伽山下秋風涼。
答林夫五頌次元韻  其四 沈遼
世間明闇一毫端，爲底忙時不肯閑。水盛草深牛不動，始知緣業有多般。
答林夫五頌次元韻  其五 沈遼
阿彌陀佛一爐香，欲道知時已是狂。若得醫師除我病，何煩筋力更求方。
有感 沈遼
我身如斷蓬，我性如孤鶴。飄搖寄林野，不復人間樂。豈如雞與犬，朱門肆依託。雖沐稻粱恩，安能遠嫌薄。理或不在我，幽懷放寥廓。人生能幾時，百年共搖落。
贈飲客 沈遼
鄙性不嗜飲，不知酒中樂。古人能閉關，此興應可度。形骸委物外，寵利安能薄。何爲攘臂人，喧卑同燕雀。朝揮百神王，夕引羣憂涸。疇昔二三公，逃死向杯杓。我樂不在是，陶然造沖漠。子當劇醉時，相訪南山脚。
雪後 沈遼
瀟川夜飛雪，草舍朝成冰。微陽始下燭，南山浩如蒸。林木散孚甲，烏鳥營巢橧。物化不可戚，深挹南天僧。
次韻酬陳生求書 沈遼
老朽何心託市朝，正當鼓腹詠軒堯。由來方外希夷樂，漸與人間路徑遙。澤畔應無漁父問，松間時聽葛天謠。髯君莫及兒童伎，留取褚中翡翠翹。
贈廣祐上人 沈遼
不入四明路，侵尋已十年。葛藤論往事，蟬蛻想蒼烟。松下數株石，巖前千丈泉。何爲不肯往，芒屩更參禪。
奉送馬令歸長沙 沈遼
腰間新佩臨桂章，歸著綵衣拜髙堂。鴻雁知時自翔翥，驊騮得路方騰驤。正煩絃歌治疲俗，仰看干羽來降王。憔悴山間老遷客，不能相送出瀟湘。
奉贈玉笥王尊師 沈遼
玉笥羽人不絕食，鬢毛清潤顔色赤。中黄仙翁傳妙經，十年功成人不識。身如孤雲行無迹，欲上九疑望南極。岣嶁不見神禹碑，瀟湘真得浮丘伯。城南濯足江水碧，逍遙城中混名德。東巖西穴已爛遊，共過廬陽尋簡寂。
仙居閣 沈遼
鶴馭已歸三十春，至今重閣無纖塵。蟠桃誰知天上事，白骨不駐城中人。門外江流似平昔，林間鳥雀空悲辛。當時留侯强辟穀，黄石老翁悟終身。
寄題譚氏需亭 沈遼
譚子作需亭，佳客同宴樂。宴樂乃餘事，文華相博約。散帙列經史，所游盡通博。揮毫斷新義，諸生困穿鑿。中厨具烹飪，髙懷肆杯杓。遙想大論時，紛紛麈毛落。春風豁幽鬱，秋日延林薄。人生樂名教，安在甘寂寞。相期一窮達，豈止爲脾臄。窮達乃在天，得時即鳴躍。在昔鄭司農，處身固窮索。饗客頗豐侈，水陸薦金錯。其後李北海，髙材冠臺閣。摛文示時彦，萬金資一酌。遺風不在是，斯名豈苟作。泥沙何足道，正當爲善謔。子雲老嗜酒，行當躡芒屫。爲君說難字，猶能中一喙。
望浯臺示無競 沈遼
每愛瀟江西北流，水邊幽石强爲留。歸時欲借浯臺望，何處陂陁可繫舟。
太平上方 沈遼
山上白雲淡無情，不如山前利與名。水西落日何時盡，二十一萬鐘磬鳴。
送唐道士遊南岳 沈遼
瀟湘一片雲，翩翩上南岳。不依澗底石，欲引瑤臺鶴。乘風出崕嶠，带月縈林薄。若會洪崕生，爲求金鼎藥。
贈張明之 沈遼
文雅張夫子，飄然東嶺居。不隨人毁譽，獨與道盈虚。歡笑一棋局，湛沈萬卷書。三年流竄客，相見止如初。
唁下第 沈遼
時去亦可惜，浩然若滄溟。平生窮古學，老大困新經。君抱松竹操，余無龜筮靈。相看故眼在，惟有遙山青。
朱趙二使者示問 沈遼
古木巃嵸山徑斜，不知使者出山窊。羈禽野獸遙相避，亦有人尋顔闔家。
零陵觀大水 沈遼
春雨淫不已，江水一夕漲。初聞漸其柵，離明已三丈。老弱走山去，浮沉困丁壯。髙樓半欲沒，木杪維舟舫。睢阜已懷襄，那能辨閭巷。升髙瞰其下，犬牙縈疊嶂。始知地形隘，何由保無恙。湘川浩東下，其勢不相讓。安得驅山澤，移徙就空曠。市井安且平，黎民獲生養。羣流亦適性，千里肆夷漾。斯懷知未遂，蓬茆獨怊悵。
謝履道天麻 沈遼
仙客餌赤箭，其根乃天麻。延年不復老，飛身混烟霞。文升蚤得道，山下多靈芽。世士所購求，金玉如泥沙。吾昔負羸疾，衰齡畏風邪。筋骨困連卷，跳偏竟何嗟。履道知我欲，囊封寄山家。呼奴爲煮食，惜已鬢毛華。
奉簡莘叟 沈遼
紅葉飄蕭秋後山，相望止在一嵠間。老夫無用方安命，夫子何爲蚤閉關。世事不隨歌吹樂，此身略與水雲閑。經年不見寧相外，安在區區事往還。
次韻博古贈王道人 沈遼
調笑同方朔，機微似幸靈。囊中萬金藥，機上九仙經。虛靜孤猿噪，支離病鶴形。子雲稱隱德，於此識沉冥。
戯贈莘叟明之 沈遼
仲子絕不出，留侯數相顧。二客雖不同，所知均一趣。仲子屏世故，翛然掩蓬戶。留侯喜奕棋，清歡寄玄悟。
奉贈王道人 沈遼
身世飄搖如斷雲，此生不復世間塵。能言得喪歸諸命，維有東坡王道人。
平生 沈遼
平生愛閑今幸閑，投老愛山今住山。不復區區同眩事，正當渺渺出人間。
將行泊瀟江 沈遼
憫憫久同巢幕燕，翩翩今作北歸鴻。湘山瀟水愁無度，更泊孤舟夜雨中。
宿浯溪 沈遼
孤蓬衝雨出湘西，欲向崕間寄一棲。天外月華如有意，故來相伴宿浯谿。
謝蔚宗木棉 沈遼
嶠南地熟氣如烟，木華蒙茸散爲綿。使君作紬遠相寄，表似夷錦紅欲燃。病士榻上殘青氊，山中苦寒多破穿。使君相贈何可言，困來不妨伸脚眠。
嬋娟亭 沈遼
天邊新月一絃生，堂上美人肢體輕。何似君家庭下竹，孤風髙節照人清。
静照庵 沈遼
擾擾百年何可爲，正應静處得忘機。心猿不動無餘境，照見人間是與非。
石燕坡 沈遼
祁陽縣南石燕坡，驟雨乾時燕子多。行李蕭疏常畏雨，誰能駐馬待滂沱。
峽山寺 沈遼
峽山山下古招提，叢木猶藏半泐碑。正自會昌多難後，至今龍象繞山悲。
白水 沈遼
九江水色白如雪，流水瀟湘尚未渾。落日墟頭人已散，獨留烟樹送黄昏。
題文殊寺  其一 沈遼
二公誅茆今幾年，至今山下一爐烟。駐舟薄致伊蒲饌，欲結諸公寂静緣。
題文殊寺  其二 沈遼
月落山時魚鼓鳴，華堂不動夜來燈。人間擾擾方多事，誰似爐間白髪僧。
雪後 沈遼
朝來風雪滿湘山，頓失羣峰上下間。風定雪休歸舫穩，江流不動碧潺潺。
南臺禪師云得蔚宗書報老夫入山 沈遼
支持病骨上南臺，一眺雲林眼暫開。不道雲長更繞舌，已將名姓入山來。
君山 沈遼
我來洞庭上，延首望君山。君山不可見，止在狂波間。風休水亦息，烟嵐露空碧。何煩問法意，開口成塵迹。
洞庭山雪 沈遼
洞庭春雪曉霏霏，一陣風來半已晞。唯有山陰吹不盡，田塍片段衲僧衣。
次韻奉贈巴陵上官令 沈遼
古人善治身，擺落在塵土。明哲所自任，不爲小人侮。嗟我一何愚，逍遙寄天宇。長嫌柳下汙，有意莊生堵。微官被黯黮，遠放瀟湘浦。閉關絕世故，况復揮談麈。蒙恩許北下，始接諸公武。若得一丸藥，頓發三年瞽。巴陵遇言游，髙文璨瑤圃。泠泠挹清風，使人懷玉斧。
奉贈上官令 沈遼
洞庭春水静，楚山氣雄勁。欲言世上清，不敵巴陵令。山深多猿嘯，水涸縱鱗泳。牛刀有餘閑，盡入安仁詠。
重示 沈遼
不識南宗與北宗，欲齊得喪已非通。若將直指生爲夢，便可偏知色是空。莫爲嚴周馳誕說，欲輕摩詰作衰翁。古人言句真芻狗，天外秋來有信鴻。
代諸生送黄鎮判官 沈遼
瀟湘秋水漲山阿，小駐歸舟綠玉波。翰苑主人青眼在，湘南使者薦書多。庭中紫詔迎綸綍，道上黄花醉叵羅。賤客十年京國夢，恨無羽翼從鳴珂。
贈送盧總赴調 沈遼
山東盧翁舊儒者，少年久客都城下。先朝數因春官薦，投袂攀鞍學弓馬。大黄六鈞猿臂挽，武庫官箭長分靶。横門較藝在第一，武士賈勇來相迓。天子臨觀虎豹羣，弓滿不苦何由化。固知窮達不在我，乞得參軍何足吒。晚除一尉來荆域，白髪婆娑誰復識。部中夷落寄戎政，上下六年無盜賊。使者垂庥太守惜，地薄器寒無勢力。平生介直恥自媒，一紙薦書終不得。中間安南大將出，嘗願奮身借一戟。翻蒙羽檄督軍糧，靈渠首運三千石。小官繇使當自効，解衣操舟上灘磧。同行嘲笑何自苦，殊勝陶公閑運甓。功勞涓埃何足道，甫得臨湘升斗食。髙堂老母終天年，屏居古寺甘窮寂。從來畏慎不干人，糲食布衣殘喘息。春秋祀事亦粗給，妻子不爲饑寒逼。三年終喪壯心在，矍鑠安能忌吏役。古劍不折終不埋，老馬豈甘長伏櫪。却持手板謁公府，斗擻青衫塵土迹。我知盧公意可憐，世人□家輕相測。何如市井輕薄兒，朝來指白暮爲黑。
古興十六首  其一 沈遼
朝亦看踰山，暮亦看踰山。芳華春樹外，古澹白雲閑。絕頂有池水，昔年棲玉顔。妙靈想不駐，緬慕何由攀。
古興十六首  其二 沈遼
春草日已枯，山中少人迹。草間秋蛩鳴，遙知歲寒逼。人生何可恃，金丹須努力。流景終不回，永歎尚何益。
古興十六首  其三 沈遼
我不歎白髪，安得新少年。往者不失勢，後來豈能賢。世間亦多士，倚伏良有緣。寄語夸奪子，古人已皆然。
古興十六首  其四 沈遼
修道須陰功，留侯亦何爲。區區欲報怨，方爲帝王師。辟穀學赤松，强爲女子飴。黄石更殉葬，空令後人疑。
古興十六首  其五 沈遼
皖皖何氏女，不食終不饑。普公南遷日，金鏡識仙衣。清冷少言語，時時露天機。冥數有時盡，玉棺有餘輝。
古興十六首  其六 沈遼
古人喜功名，冒死立奇節。嗟我亦何弱，翰墨老蒙拙。富貴難苟求，恥隨世汩沒。千年柏庭下，不負金光骨。
古興十六首  其七 沈遼
不識揚子雲，清峭想玄鶴。後世欲論文，斯人不可作。死生固有命，一眚爲投閣。相去已千年，空山甘寂寞。
古興十六首  其八 沈遼
黄葉日已落，西飇易驚衰。憶昔陽春下，芳華弄葳蕤。四序不代運，生物皆凌夷。匆匆蓋常理，晚暮令人悲。
古興十六首  其九 沈遼
百草皆有種，風土不可移。甘辛與美惡，所得自適宜。東家鮐背翁，前日迺嬰兒。耄倪寄百年，誰可强扶持。芳華有不實，不實未足悲。神仙不死藥，多採南山芝。
古興十六首  其一○ 沈遼
天外青青山，重雲忽蒙翳。青山終不移，明目未可睨。秋風方憀慄，冥雨何時霽。不見希夷翁，欲學窮年睡。
古興十六首  其一一 沈遼
夜半山氣冷，始知秋序深。開軒望明月，西嶺莽涔涔。人籟久已息，繁然蟪蛄吟。緬懷故丘鶴，清唳有餘音。遙與白雲期，豈憚冰雪侵。人情與物象，邂逅愜幽心。夜漏漸已長，清風入松林。逍遙掩蓬戶，微涼生衣襟。
古興十六首  其一二 沈遼
瀟湘望秋月，清曠無風埃。誰知故園影，亦向裔夷來。水際衰老翁，練衣獨徘徊。頫仰方自適，爲誰指玄胎。
古興十六首  其一三 沈遼
落葉何足歎，歳暮皆枯枝。白髪不可摘，我老誰不知。榮瘁乃常理，日月濳推移。莊生强欲下，祗能解人頤。
古興十六首  其一四 沈遼
我意不自適，何爲浪多憂。艸舍亦無事，浩如水中舟。陵谷尚或遷，百年爲誰侜。不作亦不止，生肇知吾優。
古興十六首  其一五 沈遼
前日春已歸，殘花尚赤白。秋來初未頃，園林亦早索。桃實久已空，黄柑年可摘。唯有半折松，青青獨如昔。少年勿歎息，明年復春色。莫疑衰老翁，住世方爲客。
古興十六首  其一六 沈遼
疇昔一夢還，强憂亦强喜。殘息若少延，視今諒亦爾。何爲有得失，寧非爲物使。長哂王濳夫，區區論天咫。
渡西 沈遼
百家渡西日已落，青山上下猿鳥樂。欲因新月望吳雲，遙看北斗掛南岳。一夢愔愔已十秋，古人不死終未休。草舍蕭條誰與語，清香吹過白蘋洲。
次韻酬楚興三頌  其一 沈遼
莫欺隱几維摩老，不爲文殊不設齋。寂寂青山何所有，霜風落葉滿空堦。
次韻酬楚興三頌  其二 沈遼
給孤長者尋常有，應供如來不易逢。二施本無差别理，莫論庭柏與庭松。
次韻酬楚興三頌  其三 沈遼
已住世間如影響，不牽法相論偏圓。山邊茆屋隨緣業，不是當時忍辱仙。
寄金山禪師 沈遼
秋來清血灑瀟湘，遙望東流带夕陽。爲過金山沾法力，便隨潮水入錢塘。
九日 沈遼
去年九日始離家，行到江南見菊花。今日裔夷逢節物，獨將白髪換年華。
送畢公綽 沈遼
畢子治車馬，游學去成均。成均首善地，俊乂方軿臻。爲儒當讀書，術業藏諸身。羣居久昧是，終亦爲塗人。通塞雖有時，操修貴道真。求益當擇友，好德必有鄰。吾爲投裔客，其言何足珍。行矣當自慎，思慰髙堂親。
火星巖 沈遼
火星巖下石崚嶒，殿閣相望止一僧。莫問人間興廢事，門前流水几前燈。
白髪 沈遼
山頭甘實半已黄，領上白髪日更長。青雲合散寄孤岫，世事悲歡空夕陽。我欲乘風學御寇，泠然有意尋滄浪。滄浪無人誰與適，青山路遠烟茫茫。
侯灘 沈遼
江流激激過侯灘，更上山頭看打盤。百歲老人親擊鼓，城中憂樂不相干。
書堂寺 沈遼
蒼山古木書堂寺，北下湘川百餘步。誰云往來傾世界，至今人道安禪處。豈無驚蛇與飛鳥，後來那復知其趣。我身不知今是不，空記名稱你常住。
日道 沈遼
日道纒南復纒北，蓬戶長開少人迹。三噫七哀非我意，我身乃是投荒客。
龐公 沈遼
襄陽龐公少檢束，白頭女冠亦不秃。世所奔趨我獨棄，我已有餘彼不足。鹿門有月樹下行，江漢無風舟上宿。不識當時捕魚客，但愛長康畫金粟。金粟杜口不復言，龐公爲人不夸俗。東西有人問老夫，但道明燈照茆屋。
五言 沈遼
五言七言正兒戲，三行五行亦偶爾。我性不飲豈解醉，正如春風弄羣卉。四十年來目幻事，老去何須别愚智。古人不生亦不滅，吾今不作亦不止。寄語悠悠世上人，浪生浪死一埃塵。洗墨無池筆無塚，時亦作戯怡吾真。
種花 沈遼
世事流光同一汙，天涯白髪未還家。慇勤更種庭前草，爲看秋來一似花。
送僧應參禅 沈遼
古寺窮居歲月移，東岡西崦不相知。從來但識羣羊讖，不道亦逢獅子兒。瀟水葷羶從此隔，雪山消息更何疑。明年我過湘西去，問訊山前我爲誰。
花藥塵外亭 沈遼
導師昔示化，靈墟肇開鑿。山間百草花，救病皆爲藥。爾來三百歲，法音亦間作。爲人布福時，随緣四豐樂。然師法王嗣，金錫中天落。海衆蚤知歸，天龍欣有託。鼎新金布地，煙雲助回薄。岣嶁對岑寂，瀟湘供盥濯。維摩老且病，身世兩無著。行期過丈室，爲我探泉壑。
踏盤曲二首  其一 沈遼
湘江東西踏盤去，青煙白霧将軍樹。社中飲食不要錢，樂神打起長腰鼓。女兒带鐶著縵布，歡笑捉郎神作主。明年二月近社時，載酒牽牛看父母。
踏盤曲二首  其二 沈遼
胡盧笙，不着簧。細腰鼓，三尺長。吹笙擊鼓山之旁，噭跳宛轉樂盤王。盤王死來三千年，古曲舊詞至今傳。山祥水氣不斷處，壞木燒作兜婁煙。
山西 沈遼
山西誰家桃李樹，半是少年行樂處。去年花謝今年開，惟有人生不如故。
庭下 沈遼
庭下亂生春草花，夭紅不稱野人家。漫開漫落無人折，留得孤根數寸槎。
次韻答楚興 沈遼
落莫餘生何可同，正如枯死道邊蓬。随風流轉惟無定，定處由來自性空。
郊外馬嘶 沈遼
春草滿空春水流，土人放馬白蘋洲。細風遲日嘶鳴處，遥憶金明池上游。
景星觀 沈遼
南津古觀已半摧，老松千尺黄蒲開。禮斗層壇故基在，真人一去終不來。終不來兮往何許，朝瀛洲兮莫玄圃。應笑營營世上人，轉手已爲泉下土。
花殘 沈遼
花發花殘都不知，誰将白髪更題詩。山西日永無多事，閑看樵夫數局棋。
寒山 沈遼
黄牛巖下水彎彎，葛帔籃輿自往還。不是湘纍莫相問，祗應枯瘁似寒山。
過商翁墓 沈遼
征南名地蚤相知，老向瀟湘看立碑。壮節獨馳南嶠事，古風不括故山詩。愁煙半鏁黄茅壠，部曲誰尋舊将旗。遥矚蕪江想靈氣，孤雲落日不勝悲。
澹山巖 沈遼
昔造陽羡二洞天，我生已當謝人間。爾來投裔亦無事，澹山巖下欣躋攀。羣峰駕肩來，江水會前灣。靈氣縚洞口，夐如寶陁山。輦道轉西升，斗入初無艱。翡翠鑿穹廬，略與天相彎。寛廣容萬席，清潤非人寰。東南豁陽明，仰視如含環。青蘿傅喬木，亦有敗葉黫。造化遺玉像，其人清且閑。巧工或可爲，誰能陟巔顔。秦時隱君去成仙，空留石床水雲般。藥爐不復九霞覆，唯餘渥赭繁茅菅。至行禅師化巨蟒，好事太守驅羣頑。崇壇峭罅皆可躡，三穴旁出門無關。壁間玉乳化爲石，何術可煮完衰孱。恨無仙骨空盤桓，欲留未可終當還。僕夫告余趣歸馭，落日西下雲斑斑。
愚溪 沈遼
榜舟下瀟江，泛泛入愚溪。昔人不復見，秋草空萋萋。委蛇望僧園，雲屋倦攀躋。林髙日氣薄，磔磔鳴山雞。倒景相吐呑，清明合致犂。昔人悵投裔，感事多悲悽。北邙一抔土，榮辱方今齊。人生無百年，外物安可迷。谿水瀉石間，喧喧如鼓鼙。了無人世想，粗可休天倪。吾亦被黯黮，東山飽蒿藜。二年已數至，屐齒連山溪。行亦歸三吳，孤猿安故棲。它年若有夢，邂逅識江西。
石角山 沈遼
步屐出東津，遥跂石角山。山迴道亦轉，卓犖煙雲間。何人峻重閣，三休直孱顔。吾想造化功，爲此肅神姦。嵌巖或中穴，特立氣甚頑。此角誰可折，寧當混塵寰。游士何足知，但剥苔蘚斑。西首望城闉，羣山合如環。下臨有鼻道，落日行人還。楓葉秋欲丹，蕪江逗潺潺。重游何用戒，蓬户初無關。
湘中宿臺步寺 沈遼
湘源初甚微，屢挹不滿缸。比至臺步虚，泛泛爲長江。虚頭市初集，魚豆皆成樁。夷獠不識人，笑鬻彘與厖。綠荷竭苞苴，人散誰復撞。鷗鳥亦來下，酒斾停空杠。我來憩桑門，竹户映蓬窗。夜寢那可寐，江流正淙淙。
泛舟上湘口館 沈遼
瀟水漫南來，湘川趣東下。二水始相會，清豪不相藉。山迴石瀬出，木老脩煙嫁。泛泛白蘋洲，林風媚如畫。宿昔感騷憤，幽興遥相借。不謂垂老年，覉孤窮山舍。潮來刺舟去，孤月臨清夜。安得跨鯨魚，不復人間化。
法華石門 沈遼
窮居謝世故，久厭夷落喧。出亦何所適，往往傲石門。石門在山腰，東西列祇園。崈崖三折上，蒼壁煙嵐昏。松下閴無人，唯有風中幡。安得嵇阮流，相與抗玄言。羣鶚感余顙，日暮噪陰樊。吾衰那復辨，孤吹拂歸軒。
禅僧巖 沈遼
瀟湘山水窮欲偏，最後乃得禅僧巖。禅僧成道久已化，獨有崖崿青巉巉。降身入洞不甚險，突兀三室誰彫劖。東西有道若蛇竇，白雲羃羃門無緘。持火旁行不知際，七穿八竅遥相銜。涓涓乳泉白如雪，由來此地殊仙凡。主人引我復深入，行指岰穴尤嵌巖。中間石鼓有異響，擊拊想可參韶咸。吾身久病苦下溼，復畏神怪來邀攙。直趣出洞上南巘，豁若巨海張雲帆。山花斕斑出竹杪，亦有禽鳥聲諵諵。欲還未可復小駐，日脚已過東岡杉。
奉謝上官令詩卷 沈遼
一軸新詩錦不如，何爲輕易贈狂夫。巴山楚水無窮勝，不必王維更畫圖。
贈别子瞻 沈遼
平生雅游眉陽客，五年不見鬚已白。借田東坡在江北，芟夷蓬蒿自種麥。相逢不盡一樽酒，故態那復論歡戚。手抱阿武勸餘瀝，維摩老夫失定力。老夫寂寂出三湘，更欲卜居池水陽。薄田止須數十畝，田上更樹麻與桑。老來正苦迫生事，清明雖近猶可秧。罷亞若可博乾麨，以無易有遥相望。我舟即行不可駐，欲卜後會誠茫茫。他時有信若可寄，不用辛苦爲詩章。
題子瞻雪堂即次前韻 沈遼
眉陽先生齊安客，雪中作堂愛雪白。堂下佳蔬已數畦，堂東更種連坡麥。不能下帷學董相，何暇悲歌如寗戚。布裘藜杖自來往，山禽幽弄均春力。桉上詩書羅縑緗，爐中燒藥笑王陽。晨炊且糴北倉粟，冬服已指山前桑。南岡差髙多種橘，迤北漸下宜栽秧。北鄰亦有放達士，道路壺榼常相望。
德相送荆公三詩用元韻戯爲之 沈遼
幽居卧山間，不與世相接。餘生委蒲柳，滯想遺空劫。德相蚤相親，顧我情未厭。數枉南堤步，更引青谿艓。相見亦何事，坐對羣峰疊。春陽始萌動，煙嵐森劍鋏。亷纖數日雨，萬里浮塵浥。赤白未殘花，修穠半敷葉。行招老僧語，遥瞩東田饁。窮崖歷可造，峻流誰敢涉。衰齡易生倦，幽巖就調攝。德相知我憊，雙眸困垂睫。髙詠楚公作，欲引維摩箑。初聞未甚解，静聽疑可獵。有如太華峰，跛躄豈易躡。不知泛滄海，何力施舟楫。遥窺土山勝，昔乃文靖業。二公雖異時，名德遠相躐。山川若有待，風物增悲惵。未知蔡侯履，孰與支郎蹀。勝遊可概見，筆力方峨嶪。更紓别後情，琅琅鋪簡牒。倡髙必和寡，排比安且帖。簫竽合古律，宫商自諧協。世人所欽慕，有口空嚅囁。東床坦腹士，左右參經笈。爲賦奕棋句，璆琳吐胸脇。鏘然不可閉，由來知健捷。謂如伯升勇，揚兵開宛葉。豈比文信君，無謀喪張靨。致死在必勝，甘言方示怯。尾章示戒訓，足以傳芳諜。後生知自勵，何必棰楚挟。正如嚼冰雪，清冷快牙頰。我昔造公室，公方任調燮。辱枉淵明贈，今猶秘巾篋。當時隳官去，終身欣廢跕。冠带遂已捐，頭腦深埋擪。肯羡冥冥鴻，安知栩栩蝶。心清久無夢，神固安知魘。少小銳文史，老大心更懾。是古豈余心，非今寧我愜。况復論翰墨，爾来那可輒。不識渾脱舞，何愧張顛帖。所居飬鵝鴈，菰蒲觀啑喋。亦有藜藿畦，粗充匕與梜。孰知名可貴，安用祿爲槢。無求豈有沮，不動誰能嗋。汝堅百萬衆，淮濆空雉堞。陵陽丈五墳，朱雲本輕俠。百年竟何往，終當封馬鬛。何必悵霜毛，更向窗前鑷。
德相所示論書聊復戯酬 沈遼
野舍老餘生，雅尚今已愜。不逃世憂患，餘事寄巾蹀。行尋青山轉，坐對青山疊。欲随白雲去，儻與幽人接。盤桓太清洞，悵望長江艓。昔時古錦嚢，今還白羽箑。不復叔夜煆，真得孫登攝。九華一枯藜，青溪一孤楫。得喪苟自達，死生安足惵。朱顔久不駐，白髪何爲鑷。羣物自流轉，吾生寄天燮。德相屡相過，老夫寧足躡。由來廢井水，不如長劍鋏。往往論書法，軒軒兩目睫。中郎石經在，元常表軍捷。漢魏多傳人，至宋有遺帖。唐室初最盛，漸衰自中葉。歐虞緬誰嗣，顔桞何足躐。篆籕昔難工，草聖誰敢輙。巨山作散隸，雄古掀龍鬛。貞觀喜飛白，凌厲騰春蝶。豈特豁神觀，直可祛鬼魘。古人有所寓，天性難必協。所志有小大，其材有勇怯。或憚懦文雅，或軒昂豪俠。或轉戰鞍馬，或驅馳弋獵。或發於止諫，或得於訟牒。或奮奪床陛，或造成械槢。或爲神所追，或自執所劫。或醉以賈禍，或詐以行諜。或習於娛樂，或勞於呿嗋。有燦如文錦，有勁如金梜。有倚如戈鋒，有點如山嶪。有駛或如波，有媚或如靨。或騰如煙霏，或落如鳥跕。淵妙欲飛動，拙惡愧偏擪。當寢或不寐，當晝亦忘饁。有譽終甚微，或毁則羣囁。爲功有不至，考古安能厭。十年幸能就，萬金毫豈浥。金玉敷卷軸，龍蛇閟箱笈。是惟小夫技，寧當丈夫業。譬如論唐虞，何曾道郇葉。如君負髙識，於此何足挾。一戰雖未霸，遐心豈即怗。朝廷方洽熙，四夷皆遠懾。坐復洮河地，直擣幽燕脇。朝夕奏奇功，羣儒争鼓篋。太平任文治，戰血何煩喋。道德以爲宇，威武以爲堞。豈比叔孫生，雜用隨何頰。吾衰何可道，不死同原涉。
德相惠新茶復次前韻奉謝 沈遼
暑雨闇窮山，道滑不可躡。隱几念投老，葛衣坐揺箑。林端使者至，乃得德相帖。佳惠致新茗，遠來自閩笈。吾聞北苑勝，不與羣山接。山下幾千家，以此爲生業。新陽一日至，東風方獵獵。百草尚勾甲，靈芽已先捷。所採僅毛髪，厥工巧烹燮。甘泉列盎釜，熾炭浩旁疊。修竹爲之規，黄金爲之梜。形摹各臻妙，製作易妥帖。至尊所虚佇，守臣方惕懾。其上爲虬龍，蜿蜒奮鱗鬛。稍降乃交鳯，文翼相盤跕。函封趣北道，驛使互防挾。四方老金玉，擬議誰敢輙。屹屹健士儋，飄飄迅溪艓。穀雨不及潤，權門已盈篋。带𩊓體正方，葵華角仍擪。始傳盛王鄭，後来止游葉。大爲權勢迫，小或盗賊刼。其間起鬭奪，亦數冒刑槢。南夷出重購，不憚浮海楫。北虜比尤好，喜笑開胡睫。豈不産邛蜀，豈不生楚葉。厥品乃大戾，固難一理攝。朱門厭酒肉，辯士厲舌頰。儒生備夜誦，農夫困朝饁。禪翁過工煮，老獲空腹喋。綺席夢騰騰，玉山頭嶪嶪。無餘乃尚可，非此意不厭。一泛舌已潤，載啜心更愜。不惟豁神觀，亦足暢煩惵。清泠生肺肝，爽快勝抓鑷。孰不恃薏苡，伏波煩謗囁。孰不飲醇酎，伯仁憂腐脅。祖逖敦雅尚，鴻漸未愽涉。君謨號精鑒，才翁亦相躐。玉川七椀興，令人解頤靨。奇章兩串賜，遺芳在圖諜。余昔喜賓客，爲世困書牒。輕重必酬酢，往來煩蹻蹀。自從竄夷裔，所藏多敗浥。亦幸衰老年，數病脾氣怯。棄置在髙閣，魂夢昏多魘。拘病出湘漢，餘生若蟬蝶。希夷有幽卧，刀劍銷鋩鋏。一榻就空曠，百骸得和協。久已廢翰墨，况復道游俠。有味養元和，無物累吾嗋。臨風欲占謝，遥企山西惵。
與德相遊雲光 沈遼
方駕出齊山，五月未甚暑。遥瞻六峰道，修烟莽如禇。浮屠在山半，卜築氣象古。松風下石竇，陰泉鳴竹塢。堂堂老禪子，遊方遍中土。十年不下山，不及朝市語。拂雲有幽步，凌空開峻宇。登山復望山，六峰艶如舞。時當一陰候，陽氣驕且舞。龍蛇伏草莽，往往暴爲雨。由兹向揺落，流光不足數。籃輿當復來，相與同支許。
送夏八赴南陵 沈遼
老夫久客三湘水，歸來喜食江南鮆。白雲猶識舊山川，青眼多慚老兄弟。當時親友半不在，中表相存如夢寐。公酉冡上春草生，白眉始與君相際。髙堂老人八十一，不間衰微論末契。招我卜宅居其旁，自顧麋鹿何由係。春風引我齊山行，穿雲踏石構巢橧。相見常無一樽酒，山中枯淡令人憎。凉風未至正苦熱，君忽佩印臨南陵。南陵相去五舍近，馬蹄車轍常相仍。安輿綵衣得榮飬，況有大舸如飛鵬。步上南山一延首，江風浩浩雲騰騰。
青谿 沈遼
青谿八月老菰蒲，孤吹修煙出水隅。誰問西湖少年樂，閑将世事捋蒼鬚。
初創二山 沈遼
左山叢古木，縈带多美竹。右山少平地，硱磳斷蒼玉。於此豈無竹，蕭疏倚巖谷。上參九頂道，俯浸青谿澳。於彼豈無石，嵌崖大如屋。景業讀書處，基構有遺躅。始吾購二山，何爲不相属。中間古蘭若，臺觀當山腹。巖洞九十七，龍蛇所潛伏。昔人作軒榭，髙深寄林麓。我乃巢西崦，手自親鋤斸。青溪漫無際，島嶼相重複。雨餘山更佳，春流漲平峪。下矙池陽市，修煙弄芬馥。大江天上來，淮山點眉綠。老夫豈無意，落日傲鴻鵠。東嶺亦誅茆，小庵粗容足。六峰引南睇，九華勢相續。白雲與誰期，千載媚平陸。清曠無俗韻，修明資遠目。去秋已種麥，今春復栽粟。野老豈余欺，東坡幸膏沐。二山誰與適，最與枯藤熟。相見詎無人，顧我真麋鹿。百年一瞬事，何暇知委曲。得此化餘年，不問君平卜。
奉贈芝師參總禪師 沈遼
欲識東林路，匡廬第一山。昔人開勝地，大士啟禪關。鷲嶺不遺法，虎谿誰敢攀。因師訪消息，爲寄九峰間。
奉贈行師參慎禪師 沈遼
觀音二十五圓通，止在禪師一指中。金鉢直随流水去，不須芒屩更西東。
初泊磁湖 沈遼
歸舟不解洞庭帆，舟上騷人雪滿簪。小駐武昌江北岸，春風今夜泊江南。
感昔游 沈遼
江南二月春水生，不如春草滿山青。江南故人半不在，不如春水似有情。三年放逐三湘客，今日歸來頭欲白。欲尋舊游心更懶，青山閉門長寂寂。
無生 沈遼
昔别江南去，三湘多煙霧。今從三湘歸，江南正如故。不須下照水，還驚我非汝。白髪如秋蓬，已得無生路。
五言贈别博明二古 沈遼
三年客零陵，所得惟二古。彼室雖屢空，髙誼詒先矩。顧我被遷斥，數過南山塢。攘臂豈無人，久要何足數。君無一樽酒，我無一柈黍。相見動移晷，不及市朝語。博古練世故，黑白誰敢侮。明古喜方術，虚懷安疾苦。古人處其道，足以察臧否。何用輕薄兒，口舌賣州府。度直始詩書，襟靈各翹楚。陰德有陽報，終當大門户。老夫趣北歸，顧予求所處。昏悖何可言，愧汗欲如雨。詩人慎加飡，斯意亦可取。不忘雙鯉魚，遥想瀟湘渚。
七言奉送潤守之永静 沈遼
昔年持檄向朔方，九月踏冰渡河梁。夜入銅臺天欲雪，北風慘淡沙塵黄。今年江南秋已半，出送車騎江之陽。江邊賓從坐揮汗，赤日掛木鳴蜩螗。欲知朔南氣候異，由來道路山川長。使君腰組上北道，一亭一堠遥相望。出近入勞豈知遠，方舟結駟本不忙。往時尊公帥陜右，名姓久已威戎羌。想聞公子千騎出，北部應已逃名王。青榆白柳千里肅，誰敢牧馬来邊疆。當時公子面如月，爾來使君鬚带霜。明年朔方春雪凍，爲憶江南梅萼芳。平居秋浦釣赬鯉，何如榆關封白羊。朝廷太平四方静，聖武神功由廟堂。三年瓜期當受代，指麾舍人催治装。疏公欲向九華老，野夫相望齊山旁。
寄博古 沈遼
齊山落景覆青谿，谿上幽人半病羸。曾作瀟湘江上客，水風山月合相知。
送超禪師 沈遼
老夫結庵南山前，此生終不蹈世緣。邂逅雲門亦何言，白雲無心媚青天。禪師来自廬江壖，一住秋浦逾十年。不露鋒角常坦然，四方禪客芒屩穿。朝来擊鼓登法筵，一鉢出置行路邊。笑謝大衆如雲連，欲以此身老林泉。秋風飄飄江上船，想見玄沙扣船舷。諸方有人問病孱，爲道如今不參禪。
居雲巢 沈遼
我昔泛歸艇，逍遥下湘川。願言覿開士，爲我斷攀緣。不識達摩老，誰将言句傳。幽林得邂逅，故步空囂然。邇来齊山下，乃在青谿邊。一徑雖甚微，松竹上參天。白雲本無迹，作巢類烏鳶。上下絕人籟，由來在山顛。朝炊一盂飯，夕寄一榻眠。委羸豈無事，亦爇爐中烟。久已淨諸業，自然忘盖纒。此身與此世，影響寄餘年。時有佳客至，相與傲林泉。客去後孤坐，隱隱風中絃。
奉送李大夫歸長沙 沈遼
秋潮夜落江爲墟，青谿茁茁生菰蒲。舟舫逍遥賓從疏，誰識長沙李大夫。十年持節使江吳，轉入七閩将漕車。道上狂賊未伏誅，少壮瘡痍官吏逋。公方疾驅布威德，朝廷發兵趣捕賊。兵多賊少即日降，公獨至今爲失職。白首飄然歸故國，由來仕宦終無極。借令得意任公卿，年迫桑榆心更惜。昔時柴車一束書，今日朱門百口食。大夫月奉三萬錢，何必要凃争埶力。野人結庵齊山傍，早歳曾爲門下客。不遺簪履惠相訪，顧我青山唯四壁。野人適自三湘來，布衣猶带湘山碧。公舟少駐洞庭下，盡洗都城塵土迹。
奉送世美歸陽羡 沈遼
我昔求爲陽羡令，輕舟已有鴟夷興。最愛銅棺山峻極，自結籃輿陟雲徑。銅棺山插南斗魁，下視羣峰如突犀。太湖千里在眉睫，髙深從此窮攀隮。欣然有意即獨往，眀月夜夜眠荆谿。當時便可跨黄鵠，何意人間同木雞。飄飄數年如一夢，爾來卜室齊山西。故人多謝姚夫子，數枉車馬來山蹊。秋風忽指陽羡去，欲脱黄綬躬鋤犁。人生衣食苟自足，何爲卑辱趣塵泥。田間九月白酒熟，鱸魚正肥多置篦。老夫爲君更破戒，臨風引領長江堤。
奉送次翁 沈遼
君爲秋浦令，我迺老遷客。相見雖不數，臨風若相得。老病捐世故，茆茨寄山脊。不識河陽花，豈有澹臺跡。山前逢野叟，人能頌休德。惠利春陽敷，清泠秋月白。前日解墨綬，青雲振鵬翼。枉駕一笑别，迴首幽林隔。人生幸逢時，功名不遺力。不煩别後問，我若南岡石。
奉送眀雅師 沈遼
天竺山前十畝園，老夫久種彼土緣。草堂和尚指初禪，辯淨二士立我前。光明琉璃真金仙，修持內外常湛然。此心不轉今十年，手中一炷紫檀煙。孤峰飛來自西天，山間花木非世妍。彼諸佛子忘盖纒，吾知此地爲敬田。師子血乳如流泉，老夫廢斥去湘川。歸來江南已華顛，邂逅道人雙足纒。歷訪名山不憚煩，始自赤城滄海邊。一带復濟揚子川，直上鍾山長榻眠。南來不下涇溪船，步至秋浦方息肩。将窮祖山上淮壖，廬峰勝遊想翩翩。頂上終不巢烏鳶，亦不教觀談偏圓。公卿貴人喜相延，三尺枯木揮朱絃。人問佛意如何彈，此曲寂寥少人傳。
清泠臺二絕句  其一 沈遼
山前繚繞白雲飛，山下溪流那復迴。不向此間休歇去，寧将白髪汙塵埃。
清泠臺二絕句  其二 沈遼
落日欲下清泠臺，月華已破東岡来。誰道幽人得幽趣，老夫病眼不曾開。
奉送殊師利 沈遼
道人壮年曳長裾，挾策負藝西入都。欲步青雲不得途，不如濯足歸江湖。轉出淮山一麻襦，天柱峰前眀月孤。調御丈夫真我師，不復飲食形不枯。歸來故土弃妻孥，金玉百萬初若無。四十削髪入浮屠，有如浮雲飛太虚。達摩壁觀聊自娱，飲光苦行誰復如。河西将軍氣貌麤，一見猶如水中魚。南陽侍郎說詩書，爲築小庵即朝晡。諸漏已盡無復餘，此生安得爲世拘。不持一鉢上匡廬，秋風有意入三吴。天竺二山佛子居，赤城更在滄海隅。彼土觀緣小踟躇，何時復来尋老夫。清泠臺下茆已誅，爲留一榻待跏趺。不辭更貯一斛蜜，山間老境任蘧蘧。
伯翔父挽歌  其一 沈遼
平日並游客，老來相見稀。窮山忘我日，丹旐愴君歸。雲水野情在，風埃人事非。不知九泉下，誰與欵談圍。
伯翔父挽歌  其二 沈遼
君向番禺去，何心瘴霧間。雖能脱世網，恨不到鍾山。雅裁誰復見，幽尋步可攀。蒼茫大江上，應與月明還。
左史洞 沈遼
萬古齊山石，誰開左史洞。左史今何在，蒼崖本不動。履嶮下重壑，幽深鬼神總。石門絕世路，久爲塵泥擁。青天十畝地，巑岏如覆瓮。琬琰鑿屋壁，煙霞列梁棟。崕間不死藥，必非近時種。人去境常在，境與人爲重。欲觀疇昔意，幽禽發清哢。吾方寄淵寂，無礙亦無縱。手自翦荆棘，結茆當石空。長與麋鹿遊，不復人間夢。
寄老石 沈遼
老不在髪白，此態漸自迫。唯老不在我，寄老山前石。朝來石上坐，雲氣濕衣襞。夜就石上眠，月影照巖壁。何爲市南老，一歡復一戚。嘖嘖恨身老，更以身爲役。人言老且死，老死何足惜。昔人有至言，人命在一息。
清泠臺 沈遼
清泠不在境，石嶠乃天成。我無卜築功，爲臺亦強名。南山豈不佳，不見浮雲生。青谿淡無緒，何處賓鴻聲。誰云飲酒樂，正欲亂其眀。不知彈琴士，何用物外平。清冷亦強名，指象真砰砰。落落晞白髪，身世秋毫輕。
初耕東坡 沈遼
觀田東坡去，春事日已掲。耕破嶺上雲，鑿開巖下月。種我十畝粟，中有薇與蕨。優游卒歲事，山前梳秃髪。
走筆酬亨甫所示二篇次韻和之  其一 沈遼
邯郸一夢黄粱熟，人生正如水中木。不向黄塵瞠病目，悽悽猶寄一椽屋。物外日月無淹速，苟能自達萬事足。清眀神觀何可凟，不在文章夸滿腹。少壮已往誰能逐，此身正如車軑轂。始来齊山秋正肅，山間于于太古俗。穿雲作巢倚山麓，白髪老人誰檢束。山松森森半天綠，松下石色如蒼玉。古人清風那可續，夫子知我心所欲。飲光一衲隱窮谷，不復區區論往躅。
走筆酬亨甫所示二篇次韻和之  其二 沈遼
老去不爲世網縈，我爲清冷亦假名。不識丹臺與赤城，此間寂寂無人聲。下視千里山川平，其間隱顯自晦眀。稽康作樂知未精，莊周能寧何用攖。有動不在彈與枰，至静何爲論攙槍。大飲不復論缸罌，一醉寧復更解酲。當如美璞含其英，不如不琢鳴琤琤。一去一來寄死生，寵辱外事何足驚。髙篇琅琅示我情，久已喪魄今載營。呼奴擁篲掃柴荆，當有佳客來此行。
送曾處善赴寶應尉 沈遼
我初隱身治蓬藟，餘生不復人間世。左山右山白雲上，一動一静浮塵外。齊山山上老夫庵，青谿谿南侍中第。朱顔公子不易識，短衣款段来相際。長堤相望雖甚遠，有意即行終不計。東鄰竹閣長夏熱，我構雲巢方自蔽。斕斑石臺始一眺，寂静庵基猶未薙。随雲步訪胡矮老，放懷止得殊師利。石橋寺前夜月冷，金雞峰下秋霖霽。君恃馬足下憚遠，我駕藍輿随處稅。六峰老師氣軒豁，九華雌山苦陰晦。庵前菜茹常不厭，城裏羊肩難數置。漫天風雪一暢目，滿榻春陽欣炙背。裴休自參黄蘗禪，梅福豈是南昌尉。相見終年已解空，分襟一别那成滯。拍江春水浮鷁首，萬里青天運鵬翅。順風莫寄南來書，老夫柴門多自閉。
五葉松 沈遼
在昔金池藏，遠自朝鮮來。鉢中黄松實，散向庵前裁。迨今幾百年，已出白雲堆。瑩潤孔翠質，夭矯蒼龍媒。五岐媚夭葩，繁日半山開。秋風黄莆拆，玉粒謝徂徠。我語九華人，爲我乞條枚。還令古師意，長對清冷臺。
保寧太君挽詞  其一 沈遼
自適田閭樂，不随華寵移。龐恩開大邑，懿德鏤豐碑。古澤浩東注，仙山安不隳。髙門有孝嗣，巨痛感風枝。
保寧太君挽詞  其二 沈遼
繼奉荀門好，欽聞孟母賢。鳯雛持漢節，鶴壽享天年。丹旐映落日，新松含夕煙。正應黄壌下，稽首奉金仙。
七言奉寄三衢趙少師 沈遼
浮石山前十里松，逍遥誰在白雲中。孔光蚤上三公印，衛武終爲百歲翁。禪客方談無上道，史官空記太平功。昔年翹館青衫客，非佛非心江水東。
臺下  其一 沈遼
石梅落落欲黄時，細兩濛濛暗不開。數日不行臺下路，不知江水過山來。
臺下  其二 沈遼
石臺竹徑自天成，細草芳花随地生。白髪老人無是處，一枝枯竹伴經行。
江水二首  其一 沈遼
江水入谿來，無復故谿處。山前浮大艑，前日行人路。遥堤半滅木，茅舍馴鷗鷺。始知南山遠，欲往不昜渡。世事寧有定，吾生若朝露。大海爲陸陵，昔人非大悟。
江水二首  其二 沈遼
江水何漫漫，青山眇無畔。欲尋青谿源，魚龍路已斷。今年刈麥早，無復爲人患。獨憐行路子，束馬髙山半。暑雨未當止，浮雲漭不散。行聽瀑泉鳴，葛帽臨幽澗。
太古師彈琴示道輔 沈遼
我卧南山正如夢，朝来欲過左史洞。陽羡羽人惠相訪，三尺焦桐行自從。山上赤日烈如火，洞裏石泉凝作凍。揮手一奏離騷曲，促軫重作髙山弄。巖下隱隱白雲生，松風泠泠幽鳥哢。誰識襄陽魏夫子，緇衣遠來自崤雍。身出重圍戰不死，振翼江南若孤鳯。數日相從甘淡薄，不與人間同倥偬。夫子能知琴中趣，不叱老夫無世用。三人出洞日已斜，青山茫茫煙瞢瞢。
寄題野翁無悶堂 沈遼
餘不衣冠故吾里，上下三吳一谿水。方山峨峨出清泚，野翁卜築當山趾。春氣來自楊桞始，不待葩華著桃李。蓮生半卷未猒眼，已在紅蕖明鏡裏。秋風瑟瑟最先至，千里蒼煙接山起。車聲馬足不得到，無悶主人方隱几。想見野翁形氣古，少年詞華奮瓌瑋。春秋八十尚不倦，一篇一詠無餘晷。有材無用古所嘆，知命不憂方可喜。神完貌固得所養，從來軒冕如糠粃。嗟余跋疐亦可鄙，老向江南治蓬藟。隱身齊山絕人跡，獨與白雲同作止。白雲無心歸故山，故山自與野翁閑。聊上南岡一引領，落日已在桑榆間。
奉酬巴陵令 沈遼
身世不相若，孤卧南山雲。忽枉故人問，乃是巴陵君。君治最瀟灑，洞庭天下聞。髙材有餘暇，壮觀誰能羣。子賤不彈琴，河陽自工文。大軸寫麗句，瓊華襲蘭薫。贈我豈無意，我衰何足云。三復不知報，悵望長江濆。
奉寄持平兄弟 沈遼
平昔相從三十年，白雲唯識皖公山。當時肺腑半黄壌，何用枯槁留人間。
寄處善不動庵 沈遼
莫笑當年梅子真，區區吏事走風塵。風塵自是南昌事，誰識庵中不動人。
次韻元章見寄  其一 沈遼
錢塘故都麗，府寺雲中分。往往得佳客，翩翩多好文。自余去湘水，無復瞻吴雲。披尋二篇意，豈减鮑參軍。
次韻元章見寄  其二 沈遼
西渚菰蒲老，南岡梅柳芳。當時有佳意，十載尚餘香。投老甘寂寞，歸期殊渺茫。君能斵句麗，幽眇得張皇。
奉酬楊聖咨 沈遼
霜林不障北山青，淮北江南一畫屏。草舍久無年少夢，故人猶記詠歸亭。當時皖皖同朝露，不計星星向暮齡。千里相望一驩笑，北風浩浩水泠泠。
次韻伯成見贈 沈遼
水上浮雲斷不還，松間幽石自斑斑。柴門不接紅塵路，滿座長将白日閑。往解誰能尋赤軸，無情還自愛青山。清冷臺下無多路，斷葛枯藤不足扳。
永壽太君挽詞  其一 沈遼
帝命方優渥，仙屏去杳冥。松筠傳懿行，金石勒新銘。雙闕不復望，三山依舊青。慈祥豈無報，獨不享遐齡。
永壽太君挽詞  其二 沈遼
身謝漢廷路，神遊湘水歸。山川想如昔，鄰里欲誰依。夢幻久已寤，悲歡今是非。最傷芸閣彦，無復老萊衣。
子固挽詞  其一 沈遼
江左老儒宗，鴻名五紀中。晚方參法從，久已冠羣公。纕服始去位，仙丹浩無功。古人稱不朽，終不愧軻雄。
子固挽詞  其二 沈遼
典學蚤名世，緒餘爲史師。剛嚴終不倚，亮直欲誰欺。疾惡太阿刃，立言黄絹辭。平生游舊意，流涕向豐碑。
走筆奉酬伯昌示瀟湘煙竹圖 沈遼
三年瀟湘客，不厭瀟湘游。二水相會處，下有白蘋洲。洲上多美竹，出沒清淺流。森森百頃青，玉簳長與修煙浮。歲久無人採，往往半折古岸頭。坡陁上下不知際，直接九疑千古愁。當時古人相會處，至今作亭在林幽。最愛苦雨時，吾甞棹輕舟。樂與漁人相往返，其意豈在網與鈎。由來古人能放達，何必傲王侯。洛陽公子有佳致，落筆直與造化侔。方拏抨圖止數尺，寫出瀟湘千里秋。南山老夫謝世故，一榻静卧如浮漚。遣使持書遠相示，欲與老夫醒病眸。老夫困瘁不知報，世上誰爲王子猷。
奉贈善果師 沈遼
大士隱精藍，不踐白衣舍。老夫厭世紛，屏迹南山下。經時不相見，道味遥相借。豈是困煩溽，蕭然雨閑暇。白雲等無心，幽林媚如畫。常恨簡寂履，不入東林社。還疑松山老，怕答龐公話。吾庵朝暮成，莫向人間化。
奉酬通叟社日 沈遼
秋入瀟湘拍江水，夷人社會秋聲喜。山城寂寞無人行，白醪赤鮮追閭里。窮客閉門食無魚，雖有士子半屠沽。與君俱爲投荒客，落日怊悵臨城隅。
白蘋花 沈遼
白蘋花，生水中。綠葉牽紫莖，浩蕩向西風。西風日夜冷，落日河洲靜。
與善果師遊石堵 沈遼
秋風日已佳，幽尋欲誰與。邂逅得佛子，逍遥臨石堵。江南氣候晚，九月始無暑。木葉乍隕霜，川原新濯雨。喬松轉山路，中天掲華宇。由來安禪寂，不當混泥土。侵尋得幽步，周旋聞密語。芥蔕同一生，天地同一旅。歡戚自流轉，悠悠意何補。倦羽息深林，游魚依夕渚。吾生幸無事，陶然知所處。日晏坐北軒，何用論今古。
雲巢醮上清冷臺 沈遼
太清朕無形，歷歷縣衆星。北斗横天中，衆星朝帝廷。顧余草芥士，於此寄餘齡。崇壇設香火，秘笈開真經。仙客七八人，步虚上清冥。再拜致勤懇，肸蠻參神靈。願言枯朽骨，清净老巖扃。石臺峻重崖，四山合如屏。夜寂天更髙，松風響泠泠。列炬如長虹，隱映春林青。久已謝世故，何心混羶腥。齋心肅不寢，已聞朝露零。
清泠臺初夏一首寄上翟舅 沈遼
清泠竹樹暗成陰，漸有溪流過此岑。草草作巢方寄老，愔愔設榻本無心。松門不隔紅塵路，月疊初無俗物侵。欲向人間訪消息，渭陽應有遠遊吟。
暑雨二首  其一 沈遼
暑濕卧南窗，将夕暴雨作。綠樹暗濛濛，流泉鳴鑿鑿。黔突苟幸足，心静本無樂。夜半長風號，江流應更惡。
暑雨二首  其二 沈遼
委蛇白水來，恍若煙中素。始驚孤渚失，已轉前山去。清光照白壁，悍勢衝雲樹。吾欲棹輕舟，正畏驚湍怒。
白石爛望齊山 沈遼
西江水過南山來，青莎白砂一半摧。夜來雨猛山谷溢，平昔夷余安在哉。拏舟欲過白石爛，江風激激無纖埃。古來白石亦可怪，狂湍蕩潏終不頽。南山經春草木王，羣峰委曲青雲堆。江中落景若圖畫，山翁住處無崔嵬。山翁憔悴如槁木，不與世俗同樽罍。江邊山下人不識，斜日獨上清泠臺。
婆娑亭 沈遼
老不爲白髪，老態自婆娑。風力日已鑠，流光能幾何。憫憫去世網，蘧蘧寄巖阿。無令後生笑，隱几學商那。
奉贈仲益南上 沈遼
昔日錢塘布衣客，畫舸揺揺出淮北。腰間新佩青銅章，行著綠衣歸故國。漢水西流雲夢澤，髙堂老人頭未白。兄弟頻年收美科，公卿要途聲寂寂。公車薦章動盈束，萬里青雲不遺力。老夫在吳始相得，惠停髙車踐荆棘。相見怱怱如夢寐，爾來無復人間迹。子方策名在清時，霜天正可摶鵬翼。遥知後會不可期，吾心已作南山石。
奉送志國赴舉 沈遼
青谿八月菰蒲老，山城飄瀟秋氣早。弄水亭前萬斛船，一帆直上青雲杪。沄川公子久論討，筦庫卑棲欲輕矯。阿閣鳯雛誰不知，渥洼龍種人間少。拔薦當如頷下髭，收科真探懷中寶。人生得意須自奮，何用米鹽長擾擾。齊山病夫樂枯槁，相見清歡慚老倒。它時不忘金玉音，爲記雲巢髙縹緲。
題熙怡亭 沈遼
齊山翠微青天外，西鄰還雲脩竹裏。不如道人熙怡亭，巍然迥出青溪水。云誰窮髙視千里，亦不沮洳埋蓬藟。清晨門外千家供，落日香銷一禪几。欲知道人熙怡樂，泛舟偏向江淮艤。遊人莫問老夫名，聊詠春紅與秋紫。
開北山望白石爛 沈遼
欲尋白石爛，故開北山路。所向雖似殊，吾真得孤嶼。容與水上雲，娑羅月中樹。勝意已自適，何必方舟渡。
奉送孝續歸九江 沈遼
池陽决曹竇君掾，三年勾釘煩指呼。朝来脱去如敝屣，華舟泛泛歸匡廬。君家世吏二千石，緣飾儒雅窮詩書。昔歲先君使湖外，特薦尊府聞公車。廷尉于公有陰德，翩翩青紫登華塗。江城僻院本無事，窮山培塿多荒蕪。中間葉侯久無政，顧遇僚吏無精粗。狴犴縲囚常數百，小大往往多非辜。不知滯獄困寒暑，直疑爲吏憂妻孥。惟君不茹亦不吐，獨自垂釣來南湖。使者交章任爲令，從此平步青雲衢。香爐峰前木葉落，樽壘好在黄家壚。此來行李有佳句，莫忘齊山黧老夫。
奉送太古歸舊隱 沈遼
前年姚令下陽羡，老夫爲賦銅官山。飄飄道人今復往，有如孤雲誰可攀。三尺古琴膝上彈，一杯龍水刀無環。藥嚢空空何所有，獨抱冲氣參人寰。人生富貴無金丹，須臾白骨凋朱顔。何爲愁苦強作樂，逍遥不去烟霞間。吾昔東遊豈無意，腰下銅章初不關。至今山水尚可想，斷夢時向荆谿還。安得此身如白鶴，飛與道人天外閑。路逢仙友若相問，爲道綠髪今斕斑。
以沉香拄杖奉寄總老戯呈句偈 沈遼
七尺潜虬出海汙，久同病士御三車。旃檀彫斷終非相，薝蔔芬芳漫散花。絕是離非參妙用，穿雲涉水伴生涯。東林大士還知否，止此無言是作家。
與公詡遊西禪新閣 沈遼
清谿水浮青油幕，漾漾輕舟上西郭。髙林參天轉山脚，山上黄葉山前落。西禪道人屹重閣，松風泠泠半天作。左江右湖若可酌，青山四圍走巘崿。道逢支遁躡禪屩，方水幽尋同一噱。世事區區爲名縛，生死去來一丘貉。不如林間寄冲漠，笑傲髙明秋氣索。日斜回舟興不薄，有意重來何用約。吾歸南岡若孤鶴，新月纖纖下簾箔。坐想行臺夜更樂，橋下水聲鳴鑿鑿。
次韻奉酬公詡短句 沈遼
紅葉飄蕭下石臺，掃除山徑半天開。百年老木和煙斫，萬頃晴天看月來。
奉送安行弟赴愽羅守 沈遼
愽羅四十雪上鬚，前年将兵出髙奴。直取金湯癿名帳，卷旗夜過烏波涂。黠羌倉惶不暇戰，即時破蕩禽作俘。槖馳牛馬以萬計，白米青鹽歸我儲。朝廷下令趣軍賞，丹砂書檄黄金書。愽羅解甲入帥府，歸功老成爲後圖。漢兵百萬若虓虎，弓劍勁利無全胡。不知黠羌欲送死，夭樂給事先六軀。羣帥無功坐待命，天子神聖貸不誅。愽羅奮髯笑呼盧，黄綬却參朝士裾。踰年都城困塵土，乞得一麾南海隅。江外山川舊遊好，擊鼓鳴笳聯舳艫。秋風翻浪白如雪，美酒滿船誰要酤。齊山老翁謝世故，不知門外賢與愚。相見欣然拂棋局，不妨遊戯爲歡娱。灊山金丹久已就，仙夫道友來相呼。愽羅俯首竊自笑，薄命若爾何爲乎。圖形不止凌煙閣，迅步扶我青雲衢。豈如小邦苟廪祿，畫諾足以嬉朝晡。嗣宗已卜匡山宅，雙林工簏青谿魚。子歸當在十載外，老境共寄江南墟。
次韻悟師見寄  其一 沈遼
一裘一葛謝時人，似與孤雲老鶴親。峭石山前静無事，桃花零落幾經春。
次韻悟師見寄  其二 沈遼
不将大辯擬天親，終愧西來面壁人。無是無非從此去，不同多刼一微塵。
奉寄零陵太平禪師 沈遼
昔住東江不計年，青松白竹望瀟川。先知大士當行化，故卜幽棲爲結緣。五姓香花瞻法坐，六時清磬會諸天。山前耆舊如相見，應坐維摩老病禪。
戯贈石堵二師 沈遼
青山古木隱禪扃，一炷清香數卷經。却笑擔嚢南北客，強尋言語學無生。
偶寄林夫 沈遼
南山雪未消，秋浦春太早。桞萼爲誰開，梅花同我老。少年薄遊意，落日晴空杳。林下寂無人，煙外啼幽鳥。
奉送醇老 沈遼
近世考吏師，誰如李荆州。斯人不可作，伊洛青松丘。江上逢故客，揚名談舊遊。蚤被北海薦，不向龍門羞。三年州從事，利刀無全牛。毁譽豈無人，春夢空悠悠。乃知雲臺棟，當向華岱求。潢汙一尺水，豈能縱呑舟。老夫卧山野，自将麋鹿儔。雖云相見晚，笑語欣相投。曠不入州府，何由接綢繆。江南二月春，坐想潁水流。適當及瓜代，哂笑豈不優。它年青雲路，六翮固已修。嵩杪有髙士，爲記南山幽。
蘇武歸漢圖一首 沈遼
蘇武不辱漢廷節，生辭匈奴歸北闕。胡服椎髻李将軍，反袂悲號與武别。陰山茫茫天将雪，北風吹旗旗欲裂。金瓶釃酒具未設，胡兒解鞍沙上歇。使者左驂黄金玦，紫騮白顛推奇骨。山前牧羊原野濶，漢日正斜發未發。從官揮涕不敢謁，摻袪欲究胸中說。青海厄窮十九年，來時壮強今白髪。同行吏士半物故，韜中節旄盡落脱。将軍鷙忿不可奪，老母已誅族已滅。心知罪惡上通天，甘死胡塵同斷枿。功名逆順雖不類，胡漢死生從此决。夙昔遺芳在圖史，追想山川一騷屑。巧工寓意在恍惚，墨妙筆精世稱絕。唯有千秋不斷情，至今亭亭隴頭月。
西禪新閣 沈遼
秋浦千萬山，蒼煙媚髙木。流髟落浦中，泓澄一川渌。江南佳麗地，六代多遺躅。不見石城人，空餘瓊樹曲。長圍山勢壮，不駐如車轂。道人敞重閣，却倚山陽麓。西江瀉軒外，雪浪髙如屋。未若秋浦佳，平鋪紺文縠。水中白石爛，汎汎如孤鶩。天外九蕖蓉，突兀揺蒼玉。太白一杯酒，杜郎滿頭菊。千載忽已空，白骨埋荒谷。齊山皓髪客，逍遥老松竹。拏舟試一眺，時方秋氣肅。飄蕭得勝意，遠邇窮幽瞩。行當乘月来，置榻山頭宿。
次韻酬余君見贈 沈遼
老来無暗亦無明，寄息深山避世情。夫子暗投珠玉惠，我身正似一毫輕。
奉酬伯昌志國所示古調 沈遼
餘景避世讙，棲遲在丘壑。公子引車騎，相訪南山崿。長離舞員嵩，同爲九皐鶴。晚節雖殊途，彷彿當年樂。間關幽鳥哢，凌亂餘花落。春風豈有意，羣生自回薄。夙昔欽二妙，聯函得佳作。顧予非季子，何足聞古樂。葩華玩洒藻，銀鈎窺雅愽。故知霄鴻意，不爲塵埃鑠。吾蚤拙世用，投老更衰索。慚無錦繡叚，何由報金錯。
齊山偶題三首  其一 沈遼
杜子風情春水波，至今詩句使人夸。不知朽骨猶存否，山上年年黄菊花。
齊山偶題三首  其二 沈遼
朝雲未散白笴陂，落日已過銅陵西。不向人間生皓髪，直尋仙客上青谿。
齊山偶題三首  其三 沈遼
山腰嵌巖山頂平，此下直眺池陽城。城中歡戚自流轉，不似山石都無情。
寄道輔 沈遼
髯弟南來白髪垂，襄陽夫子最相知。倉惶河外元戎客，冷落江南夜半棋。雲外渺瀰帆信隔，秋山重疊驛書遲。何緣得與君相會，共醉山前白玉巵。
代人上杭守趙資政生辰詩 沈遼
盛世君臣會，功成在太平。一陽迎律至，元老應時生。直道升烏府，仁風擁使旌。猷爲安廟社，惠愛及民氓。帖泰三朝事，光華萬古名。至誠無隱蔽，妙識造圓明。愛日恩光佈，流泉句偈清。邦人祝公壽，龜鶴入蓬瀛。
無柱亭 沈遼
結茅在何處，爲屋豈無柱。山前巉巖石，四方適中度。誰知屋下人，其心亦無柱。悠然寄此間，自得無生路。
南漪堂 沈遼
湖上逍遥避百愁，年来頻向此中休。簷前山勢翠相照，床下冰紋清不流。縈带夕陽移畫舸，留連眀月卧前洲。髙僧會取棲遲意，應有人来悵昔遊。
寶雲叢翠亭 沈遼
羣山駕肩東南傾，平湖照眼正中明。上人置亭倚絕巘，寶雲拂樹當前楹。春陽未徹地先暖，秋景欲下風已清。衰才不足道佳景，聊書叢翠爲其名。
遠行 沈遼
少年事遠遊，迢迢指岐路。遥天值秋晏，煙光澹如素。寥落淮南山，影入揚子渡。出入三十年，久嗟韋带誤。老来感節物，此意誰與喻。獨知擁毳坐，無復晨征路。
登覧 沈遼
我意欲窮眺，山林蔽四域。爾来已彫落，萬里情何極。古人多悲秋，我念不如默。終朝對青山，烟嵐有餘色。欲上百尺樓，羸軀恐顛側。
雜感 沈遼
咄咄待秋至，秋至安足驚。年華去如掃，正如寵與榮。區區白駒隙，君子慎所行。不如陶淵明，超然自歸耕。
村舍 沈遼
西山草廬下，古木蔽中園。九月罷亞收，流水滿郊原。茅茨何所樂，姑無人世喧。多謝朝市人，吾方效孤鶱。
邊思 沈遼
西風方折膠，戍兵出已屢。赤藏候騎歸，翩翩如鳥羽。穹廬舊所居，不遠横山路。漢将知爲誰，三軍倚全護。上賴天子聖，邊方無鬭捕。運籌有餘略，彫弓射狐兔。何謝蒼頭公，迴爲兒女顧。
感懷 沈遼
秋氣已憀慄，况乃陰雨多。顔色不衰謝，唯有庭前莎。幽窗坐讀書，諷古空長哦。多謝髙世人，辯口如縣河。幹旋白日光，何用魯陽戈。念我無術進，憂愁将奈何。
山中 沈遼
朝遊白雲裏，夕憩長松邊。俯視世間人，但見萬井煙。流轉非一日，正如水潺湲。吾方欲髙步，嘉遁休中年。
宴集 沈遼
袢暑久拘欝，訢然對秋光。薄具招友朋，相與娱中堂。清觴味雖薄，果蓏具青黄。尤愛簷間竹，風来響琳瑯。正賴文舉賢，坐客乃其常。相歡意氣間，髙韻信軒昂。
怨思 沈遼
幽人有幽怨，其意豈爲秋。西風多感傷，乃爾增百憂。輾轉長夜枕，徘徊千尺樓。浮生能幾時，年華亦易遒。儻非拳拳志，諒復何所求。天道或難平，此理可信不。
送行 沈遼
昔我來東州，送客滿江郭。揮涕望井閭，秋懷寄杯酌。泛然千里外，秋来意非薄。客舍冷瀟騷，那復事飾雘。游宦非我懷，俯仰令人怍。何事脱身去，餘生老丘壑。親朋永相過，焉能事官爵。
陪客遊山 沈遼
相從雲中去，飛盖雲中斜。峭嶺想員嶠，横溪勝若耶。巖通新雨溜，林暗殘春花。緬懷武林興，夢寐歸山家。
圓明師爲余鼓琴作昭君操因感其意辭以贈之 沈遼
王昭君，漢宮女。生如桃李花，皖皖託朝露。不向春風榮，摧折在泥土。恥將黄金市顔色，空得君王一迴顧。黄門扶我上車去，遙望漢宮隔煙霧。十年簾下學畫眉，不知還被蛾眉誤。中間悲怨或易忘，如今羈愁那可論。夢中時復作歌舞，滿目異類誰與語。胡風日夜驚吹沙，不知春來復秋去。一生此恨終難言，獨自援琴傳作譜。傳作譜，一曲未終淚如雨。我來都城下，黄塵厭羈旅。道人爲我試一彈，使我超然爲懷古。
題靈山寺 劉恕
早晚報衙蜂擾擾，友朋相和鳥關關。餘香滿袖花驚眼，空翠沾巾雨暝山。
題揚州山光寺 盧秉
馬蹄輕蹙柳花浮，醉入淮南第一州。不是青樓羞薄幸，自緣無錦作纏頭。
題傳舍 盧秉
青衫白發病參軍，旋糴黄粱置酒樽。但得有錢留客醉，也勝騎馬傍人門。
絕句 盧秉
十月都門風薄衣，搗砧聲重雁南飛。野人不識長安樂，且趁鱸魚一櫂肥。
宮詞十首  其一 盧秉
絮撲芙蓉苑，華開太液波。黄頭吹月笛，櫂影落天河。
宮詞十首  其二 盧秉
草淺天邊碧，花勻日腳紅。須知親帝澤，不必藉春工。
宮詞十首  其三 盧秉
花萼蜂兒影，簾旗燕子風。遊絲避金葆，吹過紫垣東。
宮詞十首  其四 盧秉
翠環雙鳳带，小隊五花蹄。十二龍鈎卷，梨花爛漫時。
宮詞十首  其五 盧秉
花蔕流金水，知從秘苑來。春風如解意，不敢起纖埃。
宮詞十首  其六 盧秉
粉蝶非仙骨，隨風過苑牆。穿花不敢採，應怯內家香。
宮詞十首  其七 盧秉
沉沉雨過宮槐綠，寂寂春殘輦路香。細想人間無此景，夜來魂夢到昭陽。
宮詞十首  其八 盧秉
迎春新燕尾纖纖，拂柳穿花掠翠簷。問道蕊宮三十六，美人爭爲卷珠簾。
宮詞十首  其九 盧秉
蓬萊風蹙水紋班，月甃風廊四百間。雲外蹕聲穿嶺去，行宮簇馬望驪山。
宮詞十首  其一○ 盧秉
落絮濛濛立夏天，樓前槐影葉初圓。傳聞紫殿深深處，便有薰風入舜弦。
送中濟侍郎帥慶得乘字 杜純
羌馬軼河西，詔下絕貢聘。自是封疆臣，都俞命彌敬。莫如小司徒，欽哉往臨慶。貔貅十萬人，大半爵公乘。恩將懷其心，威足繫其頸。牧無南向塵，指揮罔不定。邊氓歌夜耕，更續公劉政。今日燕西園，愧接儒林盛。陽關斷誰腸，笑把金鍾聽。家世本詩書，無勞霍去病。
慶善寺圓照堂題詠 王兢
佛心開晦瞑，覺竹極融明。實相自然見，客塵何處生。銅瓶秋水淨，草坐月華清。不必曹溪去，穿雲振錫行。
遊藏春塢用坡韻復題其後 釋了元
門掩青春春自饒，未容取次老僧敲。輸他蜂蝶無情物，相逐偷香過柳梢。
題茶詩與東坡 釋了元
穿雲摘盡社前春，一兩平分半與君。遇客不須容易點，點茶須是喫茶人。
長歌 釋了元
野鳥啼，野鳥啼時時有思。有思春氣桃花發，春氣桃花發滿枝。滿枝鶯雀相呼喚，鶯雀相呼喚巖畔。巖畔花紅似錦屏，花紅似錦屏堪看。堪看山，山秀麗，秀麗山前煙霧起。山前煙霧起清浮，清浮浪促潺湲水。浪促潺湲水景幽，景幽深處好，深處好追遊。追遊傍水花，傍水花似雪，似雪梨花光皎潔。梨花光皎潔玲瓏，玲瓏似墜銀花折。似墜銀花折最好，最好柔茸溪畔草。柔茸溪畔草青青，雙雙蝴蝶飛來到。蝴蝶飛來列落花，落花林裏鳥啼叫。林裏鳥啼叫不休，不休爲憶春光好。爲憶春光好楊柳，楊柳枝枝春色秀。春色秀時常共飲，時常共飲春濃酒。春濃酒似醉，似醉閑行春色裏。閑行春色裏相逢，相逢競憶遊山水。競憶遊山水心息，心息悠悠歸去來，歸去來休休役役。
答可遵 釋了元
打睡禪和萬萬千，夢中趨利走如楊。勸君打快修憚定，老境如蠶已再眠。
寄劉凝之中允 釋了元
廬山南面落星濱，八十清強致仕人。天下共推爲大老，皇家不得作忠臣。雲棲高鎖真空月，竹洞深藏覺苑春。莫道神仙便無事，赤心長是念斯民。
自爲像贊 釋了元
李公天下石麒麟，傳得雲居道者真。不爲拈華明人事，等閑開口笑何人。泥牛漫向風前嗅，枯木無端雪裏春。對現堂堂俱不識，太平時代自由身。
偈 釋了元
趙州當日少謙光，不出三門見趙王。爭似金山無量相，大千都是一禪床。
戒殺文 釋了元
鱗甲材毛諸品類，衆生與佛心無二。只爲當時錯用心，致使今生頭角異。水中游，林裏戲，何忍將來充日計。磨刀着火或研虀，口不能言眼還覷。或槌磕，或刀刺，牽入鑊湯深可畏。㷟燖毛羽括皮鱗，刮脊剜心猶吐氣。美君喉，誇好味，勸子勸妻言俊利。只知恣性縱無明，不懼陰司毫髮記。命纔終，冤對至，面睹閻王爭敢諱。從頭一一報無差，爐戾鑊湯何處避。勸賢豪，須戒忌，莫把衆生當容易。食他一臠臠還他，古聖留言終不僞。戒殺兼能買放生，免入阿鼻無問地。
頌古聯珠 釋了元
塵中辯主眼分明，特地尋方更點睛。堪笑耆婆雖暝眩，至今南北絕人行。
焦山三詔洞 釋了元
疇昔先生此掩關，紫泥三到石房間。若教便逐蒲輪起，安得清風鎮海山。
遊雲門 釋了元
一陣若邪溪上雨，雨過荷花香滿路。拖筇縱步入松門，寺在白雲堆裏住。老僧卻笑尋茶具，旋汲寒泉煮玉乳。睡魔驚散毛骨清，坐看秦峰秋月午。月明山鳥亂相呼，松杉竹影半窗戶。令人徹曉憶匡廬，作詩先寄江南去。
句  其一 釋了元
子瞻船上带家來。
句  其二 釋了元
龍枝已逐風雷變，減卻虛窗半日涼。
句  其三 釋了元
紅裙蘸碧波。
句  其四 釋了元
藕斷鷺鷥飛。
句  其五 釋了元
無山得似巫山秀。
投韓太祝 釋了元
公子乘閑臥絳幮，白衣老吏慢寒儒。不知夢見周公否，曾說當時吐哺無。
題江幹初雪圖 釋了元
此身何補一毫芒，三辱清時政事堂。病骨未爲山下土，尚尋遺墨話存亡。
沂山龍祠祈雨有應 釋了元
南山高峻嶒，北山亦崷崒，坐看兩山雲出沒。行如驅，歸若呼，始覺山中有靈物。鬱鬱其焚蘭，覃覃其擊鼓，祝屢云云巫屢舞。我民無罪神所憐，一夜雷風三尺雨。嶺木兮蒼蒼，溪泉兮央央，決雲散諸峰互明滅。東阡西陌農事忙，廟閑山空音響絕。
答蘇子由 釋了元
匕飯盤蔬強少留，相逢何物可消憂。緣君未得酒中趣，與我漫爲方外遊。草亂不容移馬跡，山雄全欲逼城樓。濟時異日須公等，莫狎翩翩海上鷗。
端午帖子 釋了元
艾葉成人後，榴花結子初。江心新得鏡，龍瑞護仙居。
和賜後苑金橘 釋了元
苑臣初摘置琱盤，口敕宣恩賜近官。氣味豈同淮枳變，皮膚不作楚梅酸。參差翠葉藏珠琲，錯落黄金鑄彈丸。安得一株擎雨露，畫圖傳與世人看。
送劉貢父悴海陵 釋了元
吾儕客京師，晨夕厭歡聒。僦舍八九椽，鬱溽增煩渴。有如轍中魚，噞喁不可活。百鳥趨高門，䟃𧽼互揮喝。論辯苦難裁，氣焰欻相奪。所喪或捐軀，所得未易撮。我聞江湖間，連山翠如抹。山下走滄波，山巔富松栝。鳧鴨亂菰蒲，魚黿聚坡堨。世事劇飛電，人生真漂沫。誰其違樂遊，而此卷顰額。君直秘書閣，日趨黄金闥。忽思雲水行，飄然誰能遏。朝出都門東，襟胸迥披豁。放舟下淮楚，天地頓空闊。莫苦道路難，暑令怳已末。君看日月疾，俯仰換裘葛。無謂監州微，孔孟猶短褐。時來發光華，春陽奮枯枿。惟君飽才術，流輩服穎脫。早作歸朝期，豈學弦與筈。
句  其一 釋了元
紫蟹黄柑新酒熟，夜間船尾唱伊州。
句  其二 釋了元
正是清澄秋雨夜，空傳玉蕊發春晴。
偈六首  其一 釋淨端
本是瀟湘一釣客，自東自西自南北。
偈六首  其二 釋淨端
章惇章惇，請我看墳。我卻喫素，汝卻喫葷。
偈六首  其三 釋淨端
章公好學仙，呂公好坐禪。徐六喻簷板，各自見一邊。
偈六首  其四 釋淨端
村裏師子村裏弄，眉毛與眼一齊勁。開卻口，肚裏直籠統，不愛人取奉。直饒弄列帝王宮，也是一場乾打鬨。
偈六首  其五 釋淨端
天上無雙月，人間只一僧。一堂風冷淡，千古意分明。
偈六首  其六 釋淨端
端師子，太慵懶，未死牙齒無壞爛。二時伴衆赴堂，粥飯都趕不辦。如今得死是便宜，長眠百事皆不管。第一不著看官，第二不著喫粥飯。
偈四首  其一 釋淨端
七處徵心心不遂，懵懂阿難不瞥地。直饒徵得見無心，也是泥中洗土塊。
偈四首  其二 釋淨端
八還之教垂來久，自古宗師各分剖。直饒還得不還時，也是鰕逃不出斗。
偈四首  其三 釋淨端
點鐵成金易，忠孝兩全難。子細思量著，不如個湖州長興靈山孝感彈院老松樹下無用野僧閑。
偈四首  其四 釋淨端
南無觀世音，說出種種法。衆生業海深，所以難救拔。往往沉沒者，聲聲怨菩薩。
贈吳少卿入山 釋淨端
友人相訪入柴關，雲水寬閑溪澗寒。莫道山家無可待，老松修竹任君看。
和友人入山韻 釋淨端
閑來無事對山屏，古澗寒松暢野情。是處巖華高下色，幾般幽鳥往來聲。
題歸雲庵壁 釋淨端
老來林下養閑軀，茅屋清虛蚊蚋無。一徑松虱何處起，入松穿竹兩三株。
睡起 釋淨端
石枕藤床一榻低，覺來還自日沈西。白雲堆裏翻身轉，一曲漁歌在碧溪。
自述 釋淨端
瀟灑巖居畔，結茅惟一庵。清風銷暑氣，寂寞少人貪。幽有鳥聲碎，禪無衲子參。齋餘林下去，華雨落毿毿。
山居 釋淨端
吳山古寺近溪邊，高閣虛堂景象全。林下寂寥爐火盡，未眠猶聽夜行船。
蘭若雜言  其一 釋淨端
吳山古寺寒松直，老鶴巢居最上頭。惟愛月明中夜後，一聲清唳滿山愁。
蘭若雜言  其二 釋淨端
老嫌俗客來相訪，獨泛孤舟溪上游。夜宿蘆華賞明月，應無閑事掛心頭。
蘭若雜言  其三 釋淨端
老來無事掩柴扉，林下閑閑何所爲。莫道茅庵無一物，窗前片片白雲飛。
蘭若雜言  其四 釋淨端
野老欣欣任自然，齋餘無事玩林泉。門前竟日無人到，夜對喬松月在天。
蘭若雜言  其五 釋淨端
年老醒醒神更清，夜深幽室誦蓮經。兒孫睡覺應嫌我，石版時敲四五聲。
蘭若雜言  其六 釋淨端
老拙懶陪塵俗客，茅屋掙坐復安眠。林間莫道無看待，松竹溪山在目前。